pli: sabbattha kusalo siyā”ti.


nikaya: thag

layer: root

title_pli: Theragāthā 1.33 Ekakanipāta

pli: … Sopāko thero ….


title_pli: Theragāthā 1.34 Ekakanipāta

pli: Theragāthā 1.34


pli: Ekakanipāta


pli: Catutthavagga


pli: Posiyattheragāthā


pli: “Anāsannavarā etā,


pli: niccameva vijānatā;


pli: Gāmā araññamāgamma,


pli: tato gehaṁ upāvisi;


pli: Tato uṭṭhāya pakkāmi,


pli: anāmantetvā posiyo”ti.


pli: … Posiyo thero ….


title_pli: Theragāthā 1.35 Ekakanipāta

pli: Theragāthā 1.35


pli: Sāmaññakānittheragāthā


pli: “Sukhaṁ sukhattho labhate tadācaraṁ,


pli: Kittiñca pappoti yasassa vaḍḍhati;


pli: Yo ariyamaṭṭhaṅgikamañjasaṁ ujuṁ,


pli: Bhāveti maggaṁ amatassa pattiyā”ti.


pli: … Sāmaññakānitthero ….


title_pli: Theragāthā 1.36 Ekakanipāta

pli: Theragāthā 1.36


pli: Ekakanipāta


pli: Catutthavagga


pli: Kumāputtattheragāthā


pli: “Sādhu sutaṁ sādhu caritakaṁ,


pli: Sādhu sadā aniketavihāro;


pli: Atthapucchanaṁ padakkhiṇakammaṁ,


pli: Etaṁ sāmaññamakiñcanassā”ti.


pli: … Kumāputto thero ….


title_pli: Theragāthā 1.37 Ekakanipāta

pli: Theragāthā 1.37


pli: Kumāputtasahāyakattheragāthā


pli: “Nānājanapadaṁ yanti,


pli: Vicarantā asaññatā;


pli: Samādhiñca virādhenti,


pli: Kiṁsu raṭṭhacariyā karissati;


pli: Tasmā vineyya sārambhaṁ,


pli: Jhāyeyya apurakkhato”ti.


pli: … Kumāputtattherassa sahāyako thero ….


title_pli: Theragāthā 1.38 Ekakanipāta

pli: Theragāthā 1.38


pli: Ekakanipāta


pli: Catutthavagga


pli: Gavampatittheragāthā


pli: “Yo iddhiyā sarabhuṁ aṭṭhapesi,


pli: So gavampati asito anejo;


pli: Taṁ sabbasaṅgātigataṁ mahāmuniṁ,


pli: Devā namassanti bhavassa pāragun”ti.


pli: … Gavampatitthero ….


title_pli: Theragāthā 1.39 Ekakanipāta

pli: Theragāthā 1.39


pli: Tissattheragāthā


pli: “Sattiyā viya omaṭṭho,


pli: ḍayhamānova matthake;


pli: Kāmarāgappahānāya,


pli: sato bhikkhu paribbaje”ti.


pli: … Tisso thero ….


title_pli: Theragāthā 1.4 Ekakanipāta

pli: Theragāthā 1.4


pli: Paṭhamavagga


pli: Puṇṇattheragāthā


pli: “Sabbhireva samāsetha,


pli: paṇḍitehatthadassibhi;


pli: Atthaṁ mahantaṁ gambhīraṁ,


pli: duddasaṁ nipuṇaṁ aṇuṁ;


pli: Dhīrā samadhigacchanti,


pli: appamattā vicakkhaṇā”ti.


pli: Itthaṁ sudaṁ āyasmā puṇṇo mantāṇiputto thero gāthaṁ abhāsitthāti.


title_pli: Theragāthā 1.40 Ekakanipāta

pli: Theragāthā 1.40


pli: Ekakanipāta


pli: Catutthavagga


pli: Vaḍḍhamānattheragāthā


pli: “Sattiyā viya omaṭṭho,


pli: ḍayhamānova matthake;


pli: Bhavarāgappahānāya,


pli: sato bhikkhu paribbaje”ti.


pli: … Vaḍḍhamāno thero …


pli: vaggo catuttho.


pli: Tassuddānaṁ


pli: Gahvaratīriyo suppiyo,


pli: sopāko ceva posiyo;


pli: Sāmaññakāni kumāputto,


pli: kumāputtasahāyako;


pli: Gavampati tissatthero,


pli: vaḍḍhamāno mahāyasoti.


title_pli: Theragāthā 1.41 Ekakanipāta

pli: Theragāthā 1.41


pli: Ekakanipāta


pli: Pañcamavagga


pli: Sirivaḍḍhattheragāthā


pli: “Vivaramanupatanti vijjutā,


pli: Vebhārassa ca paṇḍavassa ca;


pli: Nagavivaragato ca jhāyati,


pli: Putto appaṭimassa tādino”ti.


pli: … Sirivaḍḍho thero ….


title_pli: Theragāthā 1.42 Ekakanipāta

pli: Theragāthā 1.42


pli: Khadiravaniyattheragāthā


pli: “Cāle upacāle sīsūpacāle (…),


pli: Patissatā nu kho viharatha;


pli: Āgato vo vālaṁ viya vedhī”ti.


pli: … Khadiravaniyo thero ….


title_pli: Theragāthā 1.43 Ekakanipāta

pli: Theragāthā 1.43


pli: Sumaṅgalattheragāthā


pli: “Sumuttiko sumuttiko,


pli: Sāhu sumuttikomhi tīhi khujjakehi;


pli: Asitāsu mayā naṅgalāsu mayā,


pli: Khuddakuddālāsu mayā.


pli: Yadipi idhameva idhameva,


pli: Atha vāpi alameva alameva;


pli: Jhāya sumaṅgala jhāya sumaṅgala,


pli: Appamatto vihara sumaṅgalā”ti.


pli: … Sumaṅgalo thero ….


title_pli: Theragāthā 1.44 Ekakanipāta

pli: Theragāthā 1.44


pli: Ekakanipāta


pli: Pañcamavagga


pli: Sānuttheragāthā


pli: “Mataṁ vā amma rodanti,


pli: Yo vā jīvaṁ na dissati;


pli: Jīvantaṁ maṁ amma passantī,


pli: Kasmā maṁ amma rodasī”ti.


pli: … Sānutthero ….


title_pli: Theragāthā 1.45 Ekakanipāta

pli: Theragāthā 1.45


pli: Ramaṇīyavihārittheragāthā


pli: “Yathāpi bhaddo ājañño,


pli: khalitvā patitiṭṭhati;


pli: Evaṁ dassanasampannaṁ,


pli: sammāsambuddhasāvakan”ti.


pli: … Ramaṇīyavihāritthero ….


title_pli: Theragāthā 1.46 Ekakanipāta

pli: Theragāthā 1.46


pli: Samiddhittheragāthā


pli: “Saddhāyāhaṁ pabbajito,


pli: Agārasmānagāriyaṁ;


pli: Sati paññā ca me vuḍḍhā,


pli: Cittañca susamāhitaṁ;


pli: Kāmaṁ karassu rūpāni,


pli: Neva maṁ byādhayissasī”ti.


pli: … Samiddhitthero ….


title_pli: Theragāthā 1.47 Ekakanipāta

pli: Theragāthā 1.47


pli: Ekakanipāta


pli: Pañcamavagga


pli: Ujjayattheragāthā


pli: “Namo te buddha vīratthu,


pli: vippamuttosi sabbadhi;


pli: Tuyhāpadāne viharaṁ,


pli: viharāmi anāsavo”ti.


pli: … Ujjayo thero ….


title_pli: Theragāthā 1.48 Ekakanipāta

pli: Theragāthā 1.48


pli: Sañjayattheragāthā


pli: “Yato ahaṁ pabbajito,


pli: Agārasmānagāriyaṁ;


pli: Nābhijānāmi saṅkappaṁ,


pli: Anariyaṁ dosasaṁhitan”ti.


pli: … Sañjayo thero ….


title_pli: Theragāthā 1.49 Ekakanipāta

pli: Theragāthā 1.49


pli: Rāmaṇeyyakattheragāthā


pli: “Cihacihābhinadite,


pli: sippikābhirutehi ca;


pli: Na me taṁ phandati cittaṁ,


pli: ekattanirataṁ hi me”ti.


pli: … Rāmaṇeyyako thero ….


title_pli: Theragāthā 1.5 Ekakanipāta

pli: Theragāthā 1.5


pli: Ekakanipāta


pli: Paṭhamavagga


pli: Dabbattheragāthā


pli: “Yo duddamiyo damena danto,


pli: Dabbo santusito vitiṇṇakaṅkho;


pli: Vijitāvī apetabheravo hi,


pli: Dabbo so parinibbuto ṭhitatto”ti.


pli: Itthaṁ sudaṁ āyasmā dabbo thero gāthaṁ abhāsitthāti.


title_pli: Theragāthā 1.50 Ekakanipāta

pli: Theragāthā 1.50


pli: Pañcamavagga


pli: Vimalattheragāthā


pli: “Dharaṇī ca siñcati vāti,


pli: Māluto vijjutā carati nabhe;


pli: Upasamanti vitakkā,


pli: Cittaṁ susamāhitaṁ mamā”ti.


pli: … Vimalo thero …


pli: vaggo pañcamo.


pli: Tassuddānaṁ


pli: Sirīvaḍḍho revato thero,


pli: sumaṅgalo sānusavhayo;


pli: Ramaṇīyavihārī ca,


pli: samiddhiujjayasañjayā;


pli: Rāmaṇeyyo ca so thero,


pli: vimalo ca raṇañjahoti.


title_pli: Theragāthā 1.51 Ekakanipāta

pli: Theragāthā 1.51


pli: Ekakanipāta


pli: Chaṭṭhavagga


pli: Godhikattheragāthā


pli: “Vassati devo yathā sugītaṁ,


pli: Channā me kuṭikā sukhā nivātā;


pli: Cittaṁ susamāhitañca mayhaṁ,


pli: Atha ce patthayasi pavassa devā”ti.


pli: … Godhiko thero ….


title_pli: Theragāthā 1.52 Ekakanipāta

pli: Theragāthā 1.52


pli: Subāhuttheragāthā


pli: Cittaṁ susamāhitañca kāye,


pli: … Subāhutthero ….


title_pli: Theragāthā 1.53 Ekakanipāta

pli: Theragāthā 1.53


pli: Valliyattheragāthā


pli: Tassaṁ viharāmi appamatto,


pli: … Valliyo thero ….


title_pli: Theragāthā 1.54 Ekakanipāta

pli: Theragāthā 1.54


pli: Ekakanipāta


pli: Chaṭṭhavagga


pli: Uttiyattheragāthā


pli: “Vassati devo yathā sugītaṁ,


pli: Channā me kuṭikā sukhā nivātā;


pli: Tassaṁ viharāmi adutiyo,


pli: Atha ce patthayasi pavassa devā”ti.


pli: … Uttiyo thero ….


title_pli: Theragāthā 1.55 Ekakanipāta

pli: Theragāthā 1.55


pli: Añjanavaniyattheragāthā


pli: “Āsandiṁ kuṭikaṁ katvā,


pli: ogayha añjanaṁ vanaṁ;


pli: Tisso vijjā anuppattā,


pli: kataṁ buddhassa sāsanan”ti.


pli: … Añjanavaniyo thero ….


title_pli: Theragāthā 1.56 Ekakanipāta

pli: Theragāthā 1.56


pli: Kuṭivihārittheragāthā


pli: “Ko kuṭikāyaṁ bhikkhu kuṭikāyaṁ,


pli: Vītarāgo susamāhitacitto;


pli: Evaṁ jānāhi āvuso,


pli: Amoghā te kuṭikā katā”ti.


pli: … Kuṭivihāritthero ….


title_pli: Theragāthā 1.57 Ekakanipāta

pli: Theragāthā 1.57


pli: Ekakanipāta


pli: Chaṭṭhavagga


pli: Dutiyakuṭivihārittheragāthā


pli: “Ayamāhu purāṇiyā kuṭi,


pli: Aññaṁ patthayase navaṁ kuṭiṁ;


pli: Āsaṁ kuṭiyā virājaya,


pli: Dukkhā bhikkhu puna navā kuṭī”ti.


pli: … Dutiyakuṭivihāritthero ….


title_pli: Theragāthā 1.58 Ekakanipāta

pli: Theragāthā 1.58


pli: Ramaṇīyakuṭikattheragāthā


pli: “Ramaṇīyā me kuṭikā,


pli: Saddhādeyyā manoramā;


pli: Na me attho kumārīhi,


pli: Yesaṁ attho tahiṁ gacchatha nāriyo”ti.


pli: … Ramaṇīyakuṭiko thero ….


title_pli: Theragāthā 1.59 Ekakanipāta

pli: Theragāthā 1.59


pli: Kosalavihārittheragāthā


pli: “Saddhāyāhaṁ pabbajito,


pli: araññe me kuṭikā katā;


pli: Appamatto ca ātāpī,


pli: sampajāno patissato”ti.


pli: … Kosalavihāritthero ….


title_pli: Theragāthā 1.6 Ekakanipāta

pli: Theragāthā 1.6


pli: Ekakanipāta


pli: Paṭhamavagga


pli: Sītavaniyattheragāthā


pli: “Yo sītavanaṁ upagā bhikkhu,


pli: Eko santusito samāhitatto;


pli: Vijitāvī apetalomahaṁso,


pli: Rakkhaṁ kāyagatāsatiṁ dhitimā”ti.


pli: Itthaṁ sudaṁ āyasmā sītavaniyo thero gāthaṁ abhāsitthāti.


title_pli: Theragāthā 1.60 Ekakanipāta

pli: Theragāthā 1.60


pli: Chaṭṭhavagga


pli: Sīvalittheragāthā


pli: “Te me ijjhiṁsu saṅkappā,


pli: yadattho pāvisiṁ kuṭiṁ;


pli: Vijjāvimuttiṁ paccesaṁ,


pli: mānānusayamujjahan”ti.


pli: … Sīvalitthero …


pli: vaggo chaṭṭho.


pli: Tassuddānaṁ


pli: Godhiko ca subāhu ca,


pli: valliyo uttiyo isi;


pli: Añjanavaniyo thero,


pli: duve kuṭivihārino;


pli: Ramaṇīyakuṭiko ca,


pli: kosalavhayasīvalīti.


title_pli: Theragāthā 1.61 Ekakanipāta

pli: Theragāthā 1.61


pli: Ekakanipāta


pli: Sattamavagga


pli: Vappattheragāthā


pli: “Passati passo passantaṁ,


pli: apassantañca passati;


pli: Apassanto apassantaṁ,


pli: passantañca na passatī”ti.


pli: … Vappo thero ….


title_pli: Theragāthā 1.62 Ekakanipāta

pli: Theragāthā 1.62


pli: Vajjiputtattheragāthā


pli: “Ekakā mayaṁ araññe viharāma,


pli: Apaviddhaṁva vanasmiṁ dārukaṁ;


pli: Tassa me bahukā pihayanti,


pli: Nerayikā viya saggagāminan”ti.


pli: … Vajjiputto thero ….


title_pli: Theragāthā 1.63 Ekakanipāta

pli: Theragāthā 1.63


pli: Pakkhattheragāthā


pli: “Cutā patanti patitā,


pli: giddhā ca punarāgatā;


pli: Kataṁ kiccaṁ rataṁ rammaṁ,


pli: sukhenanvāgataṁ sukhan”ti.


pli: … Pakkho thero ….


title_pli: Theragāthā 1.64 Ekakanipāta

pli: Theragāthā 1.64


pli: Ekakanipāta


pli: Sattamavagga


pli: Vimalakoṇḍaññattheragāthā


pli: “Dumavhayāya uppanno,


pli: jāto paṇḍaraketunā;


pli: Ketuhā ketunāyeva,


pli: mahāketuṁ padhaṁsayī”ti.


pli: … Vimalakoṇḍañño thero ….


title_pli: Theragāthā 1.65 Ekakanipāta

pli: Theragāthā 1.65


pli: Ukkhepakatavacchattheragāthā


pli: “Ukkhepakatavacchassa,


pli: Saṅkalitaṁ bahūhi vassehi;


pli: Taṁ bhāsati gahaṭṭhānaṁ,


pli: Sunisinno uḷārapāmojjo”ti.


pli: … Ukkhepakatavaccho thero ….


title_pli: Theragāthā 1.66 Ekakanipāta

pli: Theragāthā 1.66


pli: Meghiyattheragāthā


pli: “Anusāsi mahāvīro,


pli: sabbadhammāna pāragū;


pli: Tassāhaṁ dhammaṁ sutvāna,


pli: vihāsiṁ santike sato;


pli: Tisso vijjā anuppattā,


pli: kataṁ buddhassa sāsanan”ti.


pli: … Meghiyo thero ….


title_pli: Theragāthā 1.67 Ekakanipāta

pli: Theragāthā 1.67


pli: Ekakanipāta


pli: Sattamavagga


pli: Ekadhammasavanīyattheragāthā


pli: “Kilesā jhāpitā mayhaṁ,


pli: bhavā sabbe samūhatā;


pli: Vikkhīṇo jātisaṁsāro,


pli: natthi dāni punabbhavo”ti.


pli: … Ekadhammasavanīyo thero ….


title_pli: Theragāthā 1.68 Ekakanipāta

pli: Theragāthā 1.68


pli: Ekudāniyattheragāthā


pli: “Adhicetaso appamajjato,


pli: Munino monapathesu sikkhato;


pli: Sokā na bhavanti tādino,


pli: Upasantassa sadā satīmato”ti.


pli: … Ekudāniyo thero ….


title_pli: Theragāthā 1.69 Ekakanipāta

pli: Theragāthā 1.69


pli: Channattheragāthā


pli: “Sutvāna dhammaṁ mahato mahārasaṁ,


pli: Sabbaññutaññāṇavarena desitaṁ;


pli: Maggaṁ papajjiṁ amatassa pattiyā,


pli: So yogakkhemassa pathassa kovido”ti.


pli: … Channo thero ….


title_pli: Theragāthā 1.7 Ekakanipāta

pli: Theragāthā 1.7


pli: Ekakanipāta


pli: Paṭhamavagga


pli: Bhalliyattheragāthā


pli: “Yopānudī maccurājassa senaṁ,


pli: Naḷasetuṁva sudubbalaṁ mahogho;


pli: Vijitāvī apetabheravo hi,


pli: Danto so parinibbuto ṭhitatto”ti.


pli: Itthaṁ sudaṁ āyasmā bhalliyo thero gāthaṁ abhāsitthāti.


title_pli: Theragāthā 1.70 Ekakanipāta

pli: Theragāthā 1.70


pli: Sattamavagga


pli: Puṇṇattheragāthā


pli: “Sīlameva idha aggaṁ,


pli: paññavā pana uttamo;


pli: Manussesu ca devesu,


pli: sīlapaññāṇato jayan”ti.


pli: … Puṇṇo thero …


pli: vaggo sattamo.


pli: Tassuddānaṁ


pli: Vappo ca vajjiputto ca,


pli: pakkho vimalakoṇḍañño;


pli: Ukkhepakatavaccho ca,


pli: meghiyo ekadhammiko;


pli: Ekudāniyachannā ca,


pli: puṇṇatthero mahabbaloti.


title_pli: Theragāthā 1.71 Ekakanipāta

pli: Theragāthā 1.71


pli: Ekakanipāta


pli: Aṭṭhamavagga


pli: Vacchapālattheragāthā


pli: “Susukhumanipuṇatthadassinā,


pli: Matikusalena nivātavuttinā;


pli: Saṁsevitavuddhasīlinā,


pli: Nibbānaṁ na hi tena dullabhan”ti.


pli: … Vacchapālo thero ….


title_pli: Theragāthā 1.72 Ekakanipāta

pli: Theragāthā 1.72


pli: Ātumattheragāthā


pli: “Yathā kaḷīro susu vaḍḍhitaggo,


pli: Dunnikkhamo hoti pasākhajāto;


pli: Evaṁ ahaṁ bhariyāyānitāya,


pli: Anumaññaṁ maṁ pabbajitomhi dānī”ti.


pli: … Ātumo thero ….


title_pli: Theragāthā 1.73 Ekakanipāta

pli: Theragāthā 1.73


pli: Māṇavattheragāthā


pli: “Jiṇṇañca disvā dukhitañca byādhitaṁ,


pli: Matañca disvā gatamāyusaṅkhayaṁ;


pli: Tato ahaṁ nikkhamitūna pabbajiṁ,


pli: Pahāya kāmāni manoramānī”ti.


pli: … Māṇavo thero ….


title_pli: Theragāthā 1.74 Ekakanipāta

pli: Theragāthā 1.74


pli: Ekakanipāta


pli: Aṭṭhamavagga


pli: Suyāmanattheragāthā


pli: “Kāmacchando ca byāpādo,


pli: Thinamiddhañca bhikkhuno;


pli: Uddhaccaṁ vicikicchā ca,


pli: Sabbasova na vijjatī”ti.


pli: … Suyāmano thero ….


title_pli: Theragāthā 1.75 Ekakanipāta

pli: Theragāthā 1.75


pli: Susāradattheragāthā


pli: “Sādhu suvihitāna dassanaṁ,


pli: Kaṅkhā chijjati buddhi vaḍḍhati;


pli: Bālampi karonti paṇḍitaṁ,


pli: Tasmā sādhu sataṁ samāgamo”ti.


pli: … Susārado thero ….


title_pli: Theragāthā 1.76 Ekakanipāta

pli: Theragāthā 1.76


pli: Piyañjahattheragāthā


pli: “Uppatantesu nipate,


pli: nipatantesu uppate;


pli: Vase avasamānesu,


pli: ramamānesu no rame”ti.


pli: … Piyañjaho thero ….


title_pli: Theragāthā 1.77 Ekakanipāta

pli: Theragāthā 1.77


pli: Ekakanipāta


pli: Aṭṭhamavagga


pli: Hatthārohaputtattheragāthā


pli: “Idaṁ pure cittamacāri cārikaṁ,


pli: Yenicchakaṁ yatthakāmaṁ yathāsukhaṁ;


pli: Tadajjahaṁ niggahessāmi yoniso,


pli: Hatthippabhinnaṁ viya aṅkusaggaho”ti.


pli: … Hatthārohaputto thero ….


title_pli: Theragāthā 1.78 Ekakanipāta

pli: Theragāthā 1.78


pli: Meṇḍasirattheragāthā


pli: “Anekajātisaṁsāraṁ,


pli: sandhāvissaṁ anibbisaṁ;


pli: Tassa me dukkhajātassa,


pli: dukkhakkhandho aparaddho”ti.


pli: … Meṇḍasiro thero ….


title_pli: Theragāthā 1.79 Ekakanipāta

pli: Theragāthā 1.79


pli: Rakkhitattheragāthā


pli: “Sabbo rāgo pahīno me,


pli: sabbo doso samūhato;


pli: Sabbo me vigato moho,


pli: sītibhūtosmi nibbuto”ti.


pli: … Rakkhito thero ….


title_pli: Theragāthā 1.8 Ekakanipāta

pli: Theragāthā 1.8


pli: Ekakanipāta


pli: Paṭhamavagga


pli: Vīrattheragāthā


pli: “Yo duddamiyo damena danto,


pli: Vīro santusito vitiṇṇakaṅkho;


pli: Vijitāvī apetalomahaṁso,


pli: Vīro so parinibbuto ṭhitatto”ti.


pli: Itthaṁ sudaṁ āyasmā vīro thero gāthaṁ abhāsitthāti.


title_pli: Theragāthā 1.80 Ekakanipāta

pli: Theragāthā 1.80


pli: Aṭṭhamavagga


pli: Uggattheragāthā


pli: “Yaṁ mayā pakataṁ kammaṁ,


pli: appaṁ vā yadi vā bahuṁ;


pli: Sabbametaṁ parikkhīṇaṁ,


pli: natthi dāni punabbhavo”ti.


pli: … Uggo thero …


pli: vaggo aṭṭhamo.


pli: Tassuddānaṁ


pli: Vacchapālo ca yo thero,


pli: ātumo māṇavo isi;


pli: Suyāmano susārado,


pli: thero yo ca piyañjaho;


pli: Ārohaputto meṇḍasiro,


pli: rakkhito uggasavhayoti.


title_pli: Theragāthā 1.81 Ekakanipāta

pli: Theragāthā 1.81


pli: Ekakanipāta


pli: Navamavagga


pli: Samitiguttattheragāthā


pli: “Yaṁ mayā pakataṁ pāpaṁ,


pli: pubbe aññāsu jātisu;


pli: Idheva taṁ vedanīyaṁ,


pli: vatthu aññaṁ na vijjatī”ti.


pli: … Samitigutto thero ….


title_pli: Theragāthā 1.82 Ekakanipāta

pli: Theragāthā 1.82


pli: Kassapattheragāthā


pli: “Yena yena subhikkhāni,


pli: sivāni abhayāni ca;


pli: Tena puttaka gacchassu,


pli: mā sokāpahato bhavā”ti.


pli: … Kassapo thero ….


title_pli: Theragāthā 1.83 Ekakanipāta

pli: Theragāthā 1.83


pli: Sīhattheragāthā


pli: “Sīhappamatto vihara,


pli: rattindivamatandito;


pli: Bhāvehi kusalaṁ dhammaṁ,


pli: jaha sīghaṁ samussayan”ti.


pli: … Sīho thero ….


title_pli: Theragāthā 1.84 Ekakanipāta

pli: Theragāthā 1.84


pli: Ekakanipāta


pli: Navamavagga


pli: Nītattheragāthā


pli: “Sabbarattiṁ supitvāna,


pli: divā saṅgaṇike rato;


pli: Kudāssu nāma dummedho,


pli: dukkhassantaṁ karissatī”ti.


pli: … Nīto thero ….


title_pli: Theragāthā 1.85 Ekakanipāta

pli: Theragāthā 1.85


pli: Sunāgattheragāthā


pli: “Cittanimittassa kovido,


pli: Pavivekarasaṁ vijāniya;


pli: Jhāyaṁ nipako patissato,


pli: Adhigaccheyya sukhaṁ nirāmisan”ti.


pli: … Sunāgo thero ….


title_pli: Theragāthā 1.86 Ekakanipāta

pli: Theragāthā 1.86


pli: Nāgitattheragāthā


pli: “Ito bahiddhā puthu aññavādinaṁ,


pli: Maggo na nibbānagamo yathā ayaṁ;


pli: Itissu saṅghaṁ bhagavānusāsati,


pli: Satthā sayaṁ pāṇitaleva dassayan”ti.


pli: … Nāgito thero ….


title_pli: Theragāthā 1.87 Ekakanipāta

pli: Theragāthā 1.87


pli: Ekakanipāta


pli: Navamavagga


pli: Paviṭṭhattheragāthā


pli: “Khandhā diṭṭhā yathābhūtaṁ,


pli: bhavā sabbe padālitā;


pli: Vikkhīṇo jātisaṁsāro,


pli: natthi dāni punabbhavo”ti.


pli: … Paviṭṭho thero ….


title_pli: Theragāthā 1.88 Ekakanipāta

pli: Theragāthā 1.88


pli: Ajjunattheragāthā


pli: “Asakkhiṁ vata attānaṁ,


pli: uddhātuṁ udakā thalaṁ;


pli: Vuyhamāno mahogheva,


pli: saccāni paṭivijjhahan”ti.


pli: … Ajjuno thero ….


title_pli: Theragāthā 1.89 Ekakanipāta

pli: Theragāthā 1.89


pli: (Paṭhama) Devasabhattheragāthā


pli: “Uttiṇṇā paṅkapalipā,


pli: pātālā parivajjitā;


pli: Mutto oghā ca ganthā ca,


pli: sabbe mānā visaṁhatā”ti.


pli: … Devasabho thero ….


title_pli: Theragāthā 1.9 Ekakanipāta

pli: Theragāthā 1.9


pli: Ekakanipāta


pli: Paṭhamavagga


pli: Pilindavacchattheragāthā


pli: “Svāgataṁ na durāgataṁ,


pli: Nayidaṁ dumantitaṁ mama;


pli: Saṁvibhattesu dhammesu,


pli: Yaṁ seṭṭhaṁ tadupāgamin”ti.


pli: Itthaṁ sudaṁ āyasmā pilindavaccho thero gāthaṁ abhāsitthāti.


title_pli: Theragāthā 1.90 Ekakanipāta

pli: Theragāthā 1.90


pli: Navamavagga


pli: Sāmidattattheragāthā


pli: “Pañcakkhandhā pariññātā,


pli: tiṭṭhanti chinnamūlakā;


pli: Vikkhīṇo jātisaṁsāro,


pli: natthi dāni punabbhavo”ti.


pli: … Sāmidatto thero …


pli: vaggo navamo.


pli: Tassuddānaṁ


pli: Thero samitigutto ca,


pli: kassapo sīhasavhayo;


pli: Nīto sunāgo nāgito,


pli: paviṭṭho ajjuno isi;


pli: Devasabho ca yo thero,


pli: sāmidatto mahabbaloti.


title_pli: Theragāthā 1.91 Ekakanipāta

pli: Theragāthā 1.91


pli: Ekakanipāta


pli: Dasamavagga


pli: Paripuṇṇakattheragāthā


pli: “Na tathā mataṁ satarasaṁ,


pli: Sudhannaṁ yaṁ mayajja paribhuttaṁ;


pli: Aparimitadassinā gotamena,


pli: Buddhena desito dhammo”ti.


pli: … Paripuṇṇako thero ….


title_pli: Theragāthā 1.92 Ekakanipāta

pli: Theragāthā 1.92


pli: Vijayattheragāthā


pli: “Yassāsavā parikkhīṇā,


pli: āhāre ca anissito;


pli: Suññato animitto ca,


pli: vimokkho yassa gocaro;


pli: Ākāseva sakuntānaṁ,


pli: padaṁ tassa durannayan”ti.


pli: … Vijayo thero ….


title_pli: Theragāthā 1.93 Ekakanipāta

pli: Theragāthā 1.93


pli: Ekakanipāta


pli: Dasamavagga


pli: Erakattheragāthā


pli: “Dukkhā kāmā eraka,


pli: Na sukhā kāmā eraka;


pli: Yo kāme kāmayati,


pli: Dukkhaṁ so kāmayati eraka;


pli: Yo kāme na kāmayati,


pli: Dukkhaṁ so na kāmayati erakā”ti.


pli: … Erako thero ….


title_pli: Theragāthā 1.94 Ekakanipāta

pli: Theragāthā 1.94


pli: Mettajittheragāthā


pli: “Namo hi tassa bhagavato,


pli: sakyaputtassa sirīmato;


pli: Tenāyaṁ aggappattena,


pli: aggadhammo sudesito”ti.


pli: … Mettaji thero ….


title_pli: Theragāthā 1.95 Ekakanipāta

pli: Theragāthā 1.95


pli: Ekakanipāta


pli: Dasamavagga


pli: Cakkhupālattheragāthā


pli: “Andhohaṁ hatanettosmi,


pli: kantāraddhānapakkhando;


pli: Sayamānopi gacchissaṁ,


pli: na sahāyena pāpenā”ti.


pli: … Cakkhupālo thero ….


title_pli: Theragāthā 1.96 Ekakanipāta

pli: Theragāthā 1.96


pli: Khaṇḍasumanattheragāthā


pli: “Ekapupphaṁ cajitvāna,


pli: asīti vassakoṭiyo;


pli: Saggesu paricāretvā,


pli: sesakenamhi nibbuto”ti.


pli: … Khaṇḍasumano thero ….


title_pli: Theragāthā 1.97 Ekakanipāta

pli: Theragāthā 1.97


pli: Tissattheragāthā


pli: “Hitvā satapalaṁ kaṁsaṁ,


pli: Sovaṇṇaṁ satarājikaṁ;


pli: Aggahiṁ mattikāpattaṁ,


pli: Idaṁ dutiyābhisecanan”ti.


pli: … Tisso thero ….


title_pli: Theragāthā 1.98 Ekakanipāta

pli: Theragāthā 1.98


pli: Ekakanipāta


pli: Dasamavagga


pli: Abhayattheragāthā


pli: “Rūpaṁ disvā sati muṭṭhā,


pli: Piyaṁ nimittaṁ manasikaroto;


pli: Sārattacitto vedeti,


pli: Tañca ajjhosa tiṭṭhati;


pli: Tassa vaḍḍhanti āsavā,


pli: Bhavamūlopagāmino”ti.


pli: … Abhayo thero ….


title_pli: Theragāthā 1.99 Ekakanipāta

pli: Theragāthā 1.99


pli: Uttiyattheragāthā


pli: “Saddaṁ sutvā sati muṭṭhā,


pli: Saṁsāraṁ upagāmino”ti.


pli: … Uttiyo thero ….


title_pli: Theragāthā 10.1 Dasakanipāta

pli: Theragāthā 10.1


pli: Dasakanipāta


pli: Paṭhamavagga


pli: Kāḷudāyittheragāthā


pli: “Aṅgārino dāni dumā bhadante,


pli: Phalesino chadanaṁ vippahāya;


pli: Te accimantova pabhāsayanti,


pli: Samayo mahāvīra bhāgī rasānaṁ.


pli: Dumāni phullāni manoramāni,


pli: Samantato sabbadisā pavanti;


pli: Pattaṁ pahāya phalamāsasānā,


pli: Kālo ito pakkamanāya vīra.


pli: Nevātisītaṁ na panātiuṇhaṁ,


pli: Sukhā utu addhaniyā bhadante;


pli: Passantu taṁ sākiyā koḷiyā ca,


pli: Pacchāmukhaṁ rohiniyaṁ tarantaṁ.


pli: Āsāya kasate khettaṁ,


pli: bījaṁ āsāya vappati;


pli: Āsāya vāṇijā yanti,


pli: samuddaṁ dhanahārakā;


pli: Yāya āsāya tiṭṭhāmi,


pli: sā me āsā samijjhatu.


pli: Punappunaṁ ceva vapanti bījaṁ,


pli: Punappunaṁ vassati devarājā;


pli: Punappunaṁ khettaṁ kasanti kassakā,


pli: Punappunaṁ dhaññamupeti raṭṭhaṁ.


pli: Punappunaṁ yācanakā caranti,


pli: Punappunaṁ dānapatī dadanti;


pli: Punappunaṁ dānapatī daditvā,


pli: Punappunaṁ saggamupenti ṭhānaṁ.


pli: Vīro have sattayugaṁ puneti,


pli: Yasmiṁ kule jāyati bhūripañño;


pli: Maññāmahaṁ sakkati devadevo,


pli: Tayā hi jāto muni saccanāmo.


pli: Suddhodano nāma pitā mahesino,


pli: Buddhassa mātā pana māyanāmā;


pli: Yā bodhisattaṁ parihariya kucchinā,


pli: Kāyassa bhedā tidivamhi modati.


pli: Sā gotamī kālakatā ito cutā,


pli: Dibbehi kāmehi samaṅgibhūtā;


pli: Sā modati kāmaguṇehi pañcahi,


pli: Parivāritā devagaṇehi tehi”.


pli: “Buddhassa puttomhi asayhasāhino,


pli: Aṅgīrasassappaṭimassa tādino;


pli: Pitupitā mayhaṁ tuvaṁsi sakka,


pli: Dhammena me gotama ayyakosī”ti.


pli: … Kāḷudāyī thero ….


title_pli: Theragāthā 10.2 Dasakanipāta

pli: Theragāthā 10.2


pli: Dasakanipāta


pli: Paṭhamavagga


pli: Ekavihāriyattheragāthā


pli: “Purato pacchato vāpi,


pli: aparo ce na vijjati;


pli: Atīva phāsu bhavati,


pli: ekassa vasato vane.


pli: Handa eko gamissāmi,


pli: araññaṁ buddhavaṇṇitaṁ;


pli: Phāsu ekavihārissa,


pli: pahitattassa bhikkhuno.


pli: Yogi-pītikaraṁ rammaṁ,


pli: mattakuñjarasevitaṁ;


pli: Eko attavasī khippaṁ,


pli: pavisissāmi kānanaṁ.


pli: Supupphite sītavane,


pli: sītale girikandare;


pli: Gattāni parisiñcitvā,


pli: caṅkamissāmi ekako.


pli: Ekākiyo adutiyo,


pli: ramaṇīye mahāvane;


pli: Kadāhaṁ viharissāmi,


pli: katakicco anāsavo.


pli: Evaṁ me kattukāmassa,


pli: adhippāyo samijjhatu;


pli: Sādhayissāmahaṁyeva,


pli: nāñño aññassa kārako.


pli: Esa bandhāmi sannāhaṁ,


pli: pavisissāmi kānanaṁ;


pli: Na tato nikkhamissāmi,


pli: appatto āsavakkhayaṁ.


pli: Mālute upavāyante,


pli: sīte surabhigandhike;


pli: Avijjaṁ dālayissāmi,


pli: nisinno nagamuddhani.


pli: Vane kusumasañchanne,


pli: pabbhāre nūna sītale;


pli: Vimuttisukhena sukhito,


pli: ramissāmi giribbaje.


pli: Sohaṁ paripuṇṇasaṅkappo,


pli: cando pannaraso yathā;


pli: Sabbāsavaparikkhīṇo,


pli: natthi dāni punabbhavo”ti.


pli: … Ekavihāriyo thero ….


title_pli: Theragāthā 10.3 Dasakanipāta

pli: Theragāthā 10.3


pli: Dasakanipāta


pli: Paṭhamavagga


pli: Mahākappinattheragāthā


pli: “Anāgataṁ yo paṭikacca passati,


pli: Hitañca atthaṁ ahitañca taṁ dvayaṁ;


pli: Viddesino tassa hitesino vā,


pli: Randhaṁ na passanti samekkhamānā.


pli: Ānāpānasatī yassa,


pli: paripuṇṇā subhāvitā;


pli: Anupubbaṁ paricitā,


pli: yathā buddhena desitā;


pli: Somaṁ lokaṁ pabhāseti,


pli: abbhā muttova candimā.


pli: Odātaṁ vata me cittaṁ,


pli: appamāṇaṁ subhāvitaṁ;


pli: Nibbiddhaṁ paggahītañca,


pli: sabbā obhāsate disā.


pli: Jīvate vāpi sappañño,


pli: api vittaparikkhayo;


pli: Paññāya ca alābhena,


pli: vittavāpi na jīvati.


pli: Paññā sutavinicchinī,


pli: Paññā kittisilokavaddhanī;


pli: Paññāsahito naro idha,


pli: Api dukkhesu sukhāni vindati.


pli: Nāyaṁ ajjatano dhammo,


pli: nacchero napi abbhuto;


pli: Yattha jāyetha mīyetha,


pli: tattha kiṁ viya abbhutaṁ.


pli: Anantaraṁ hi jātassa,


pli: jīvitā maraṇaṁ dhuvaṁ;


pli: Jātā jātā marantīdha,


pli: evaṁdhammā hi pāṇino.


pli: Na hetadatthāya matassa hoti,


pli: Yaṁ jīvitatthaṁ paraporisānaṁ;


pli: Matamhi ruṇṇaṁ na yaso na lokyaṁ,


pli: Na vaṇṇitaṁ samaṇabrāhmaṇehi.


pli: Cakkhuṁ sarīraṁ upahanti tena,


pli: Nihīyati vaṇṇabalaṁ matī ca;


pli: Ānandino tassa disā bhavanti,


pli: Hitesino nāssa sukhī bhavanti.


pli: Tasmā hi iccheyya kule vasante,


pli: Medhāvino ceva bahussute ca;


pli: Yesaṁ hi paññāvibhavena kiccaṁ,


pli: Taranti nāvāya nadiṁva puṇṇan”ti.


pli: … Mahākappino thero ….


title_pli: Theragāthā 10.4 Dasakanipāta

pli: Theragāthā 10.4


pli: Dasakanipāta


pli: Paṭhamavagga


pli: Cūḷapanthakattheragāthā


pli: “Dandhā mayhaṁ gatī āsi,


pli: paribhūto pure ahaṁ;


pli: Bhātā ca maṁ paṇāmesi,


pli: ‘gaccha dāni tuvaṁ gharaṁ’.


pli: Sohaṁ paṇāmito santo,


pli: saṅghārāmassa koṭṭhake;


pli: Dummano tattha aṭṭhāsiṁ,


pli: sāsanasmiṁ apekkhavā.


pli: Bhagavā tattha āgacchi,


pli: sīsaṁ mayhaṁ parāmasi;


pli: Bāhāya maṁ gahetvāna,


pli: saṅghārāmaṁ pavesayi.


pli: Anukampāya me satthā,


pli: pādāsi pādapuñchaniṁ;


pli: ‘Etaṁ suddhaṁ adhiṭṭhehi,


pli: ekamantaṁ svadhiṭṭhitaṁ’.


pli: Tassāhaṁ vacanaṁ sutvā,


pli: vihāsiṁ sāsane rato;


pli: Samādhiṁ paṭipādesiṁ,


pli: uttamatthassa pattiyā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Tisso vijjā anuppattā,


pli: kataṁ buddhassa sāsanaṁ.


pli: Sahassakkhattumattānaṁ,


pli: nimminitvāna panthako;


pli: Nisīdambavane ramme,


pli: yāva kālappavedanā.


pli: Tato me satthā pāhesi,


pli: dūtaṁ kālappavedakaṁ;


pli: Paveditamhi kālamhi,


pli: vehāsādupasaṅkamiṁ.


pli: Vanditvā satthuno pāde,


pli: ekamantaṁ nisīdahaṁ;


pli: Nisinnaṁ maṁ viditvāna,


pli: atha satthā paṭiggahi.


pli: Āyāgo sabbalokassa,


pli: āhutīnaṁ paṭiggaho;


pli: Puññakkhettaṁ manussānaṁ,


pli: paṭiggaṇhittha dakkhiṇan”ti.


pli: … Cūḷapanthako thero ….


title_pli: Theragāthā 10.5 Dasakanipāta

pli: Theragāthā 10.5


pli: Dasakanipāta


pli: Paṭhamavagga


pli: Kappattheragāthā


pli: “Nānākulamalasampuṇṇo,


pli: mahāukkārasambhavo;


pli: Candanikaṁva paripakkaṁ,


pli: mahāgaṇḍo mahāvaṇo.


pli: Pubbaruhirasampuṇṇo,


pli: gūthakūpena gāḷhito;


pli: Āpopaggharaṇo kāyo,


pli: sadā sandati pūtikaṁ.


pli: Saṭṭhikaṇḍarasambandho,


pli: maṁsalepanalepito;


pli: Cammakañcukasannaddho,


pli: pūtikāyo niratthako.


pli: Aṭṭhisaṅghātaghaṭito,


pli: nhārusuttanibandhano;


pli: Nekesaṁ saṅgatībhāvā,


pli: kappeti iriyāpathaṁ.


pli: Dhuvappayāto maraṇāya,


pli: maccurājassa santike;


pli: Idheva chaḍḍayitvāna,


pli: yenakāmaṅgamo naro.


pli: Avijjāya nivuto kāyo,


pli: catuganthena ganthito;


pli: Oghasaṁsīdano kāyo,


pli: anusayajālamotthato.


pli: Pañcanīvaraṇe yutto,


pli: vitakkena samappito;


pli: Taṇhāmūlenānugato,


pli: mohacchādanachādito.


pli: Evāyaṁ vattate kāyo,


pli: kammayantena yantito;


pli: Sampatti ca vipatyantā,


pli: nānābhāvo vipajjati.


pli: Yemaṁ kāyaṁ mamāyanti,


pli: andhabālā puthujjanā;


pli: Vaḍḍhenti kaṭasiṁ ghoraṁ,


pli: ādiyanti punabbhavaṁ.


pli: Yemaṁ kāyaṁ vivajjenti,


pli: Gūthalittaṁva pannagaṁ;


pli: Bhavamūlaṁ vamitvāna,


pli: Parinibbissantināsavā”ti.


pli: … Kappo thero ….


title_pli: Theragāthā 10.6 Dasakanipāta

pli: Theragāthā 10.6


pli: Dasakanipāta


pli: Paṭhamavagga


pli: Vaṅgantaputtaupasenattheragāthā


pli: “Vivittaṁ appanigghosaṁ,


pli: vāḷamiganisevitaṁ;


pli: Seve senāsanaṁ bhikkhu,


pli: paṭisallānakāraṇā.


pli: Saṅkārapuñjā āhatvā,


pli: susānā rathiyāhi ca;


pli: Tato saṅghāṭikaṁ katvā,


pli: lūkhaṁ dhāreyya cīvaraṁ.


pli: Nīcaṁ manaṁ karitvāna,


pli: sapadānaṁ kulā kulaṁ;


pli: Piṇḍikāya care bhikkhu,


pli: guttadvāro susaṁvuto.


pli: Lūkhenapi vā santusse,


pli: nāññaṁ patthe rasaṁ bahuṁ;


pli: Rasesu anugiddhassa,


pli: jhāne na ramatī mano.


pli: Appiccho ceva santuṭṭho,


pli: pavivitto vase muni;


pli: Asaṁsaṭṭho gahaṭṭhehi,


pli: anāgārehi cūbhayaṁ.


pli: Yathā jaḷo va mūgo va,


pli: attānaṁ dassaye tathā;


pli: Nātivelaṁ sambhāseyya,


pli: saṅghamajjhamhi paṇḍito.


pli: Na so upavade kañci,


pli: upaghātaṁ vivajjaye;


pli: Saṁvuto pātimokkhasmiṁ,


pli: mattaññū cassa bhojane.


pli: Suggahītanimittassa,


pli: cittassuppādakovido;


pli: Samathaṁ anuyuñjeyya,


pli: kālena ca vipassanaṁ.


pli: Vīriyasātaccasampanno,


pli: yuttayogo sadā siyā;


pli: Na ca appatvā dukkhantaṁ,


pli: vissāsaṁ eyya paṇḍito.


pli: Evaṁ viharamānassa,


pli: suddhikāmassa bhikkhuno;


pli: Khīyanti āsavā sabbe,


pli: nibbutiñcādhigacchatī”ti.


pli: … Upaseno vaṅgantaputto thero ….


title_pli: Theragāthā 10.7 Dasakanipāta

pli: Theragāthā 10.7


pli: Dasakanipāta


pli: Paṭhamavagga


pli: (Apara) Gotamattheragāthā


pli: “Vijāneyya sakaṁ atthaṁ,


pli: Avalokeyyātha pāvacanaṁ;


pli: Yañcettha assa patirūpaṁ,


pli: Sāmaññaṁ ajjhupagatassa.


pli: Mittaṁ idha ca kalyāṇaṁ,


pli: Sikkhā vipulaṁ samādānaṁ;


pli: Sussūsā ca garūnaṁ,


pli: Etaṁ samaṇassa patirūpaṁ.


pli: Buddhesu sagāravatā,


pli: Dhamme apaciti yathābhūtaṁ;


pli: Saṅghe ca cittikāro,


pli: Ācāragocare yutto,


pli: Ājīvo sodhito agārayho;


pli: Cittassa ca saṇṭhapanaṁ,


pli: Cārittaṁ atha vārittaṁ,


pli: Iriyāpathiyaṁ pasādaniyaṁ;


pli: Adhicitte ca āyogo,


pli: Āraññakāni senāsanāni,


pli: Pantāni appasaddāni;


pli: Bhajitabbāni muninā,


pli: Sīlañca bāhusaccañca,


pli: Dhammānaṁ pavicayo yathābhūtaṁ;


pli: Saccānaṁ abhisamayo,


pli: Bhāveyya ca aniccanti,


pli: Anattasaññaṁ asubhasaññañca;


pli: Lokamhi ca anabhiratiṁ,


pli: Etaṁ samaṇassa patirūpaṁ.


pli: Bhāveyya ca bojjhaṅge,


pli: Iddhipādāni indriyāni balāni;


pli: Aṭṭhaṅgamaggamariyaṁ,


pli: Taṇhaṁ pajaheyya muni,


pli: Samūlake āsave padāleyya;


pli: Vihareyya vippamutto,


pli: Etaṁ samaṇassa patirūpan”ti.


pli: … Gotamo thero …


pli: Dasakanipāto niṭṭhito.


pli: Tatruddānaṁ


pli: Kāḷudāyī ca so thero,


pli: ekavihārī ca kappino;


pli: Cūḷapanthako kappo ca,


pli: upaseno ca gotamo;


pli: Sattime dasake therā,


pli: gāthāyo cettha sattatīti.


title_pli: Theragāthā 11.1 Ekādasakanipāta

pli: Theragāthā 11.1


pli: Ekādasakanipāta


pli: Paṭhamavagga


pli: Saṅkiccattheragāthā


pli: “Kiṁ tavattho vane tāta,


pli: ujjuhānova pāvuse;


pli: Verambhā ramaṇīyā te,


pli: paviveko hi jhāyinaṁ”.


pli: “Yathā abbhāni verambho,


pli: vāto nudati pāvuse;


pli: Saññā me abhikiranti,


pli: vivekapaṭisaññutā.


pli: Apaṇḍaro aṇḍasambhavo,


pli: Sīvathikāya niketacāriko;


pli: Uppādayateva me satiṁ,


pli: Sandehasmiṁ virāganissitaṁ.


pli: Yañca aññe na rakkhanti,


pli: yo ca aññe na rakkhati;


pli: Sa ve bhikkhu sukhaṁ seti,


pli: kāmesu anapekkhavā.


pli: Acchodikā puthusilā,


pli: gonaṅgulamigāyutā;


pli: Ambusevālasañchannā,


pli: te selā ramayanti maṁ.


pli: Vasitaṁ me araññesu,


pli: kandarāsu guhāsu ca;


pli: Senāsanesu pantesu,


pli: vāḷamiganisevite.


pli: ‘Ime haññantu vajjhantu,


pli: dukkhaṁ pappontu pāṇino’;


pli: Saṅkappaṁ nābhijānāmi,


pli: anariyaṁ dosasaṁhitaṁ.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassa catthāya pabbajito,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Nābhinandāmi maraṇaṁ,


pli: nābhinandāmi jīvitaṁ;


pli: Kālañca paṭikaṅkhāmi,


pli: nibbisaṁ bhatako yathā.


pli: sampajāno patissato”ti.


pli: … Saṅkicco thero …


pli: Ekādasakanipāto niṭṭhito.


pli: Tatruddānaṁ


pli: Saṅkiccathero ekova,


pli: katakicco anāsavo;


pli: Ekādasanipātamhi,


pli: gāthā ekādaseva cāti.


title_pli: Theragāthā 12.1 Dvādasakanipāta

pli: Theragāthā 12.1


pli: Dvādasakanipāta


pli: Paṭhamavagga


pli: Sīlavattheragāthā


pli: “Sīlamevidha sikkhetha,


pli: asmiṁ loke susikkhitaṁ;


pli: Sīlañhi sabbasampattiṁ,


pli: upanāmeti sevitaṁ.


pli: Sīlaṁ rakkheyya medhāvī,


pli: patthayāno tayo sukhe;


pli: Pasaṁsaṁ vittilābhañca,


pli: pecca sagge pamodanaṁ.


pli: Sīlavā hi bahū mitte,


pli: saññamenādhigacchati;


pli: Dussīlo pana mittehi,


pli: dhaṁsate pāpamācaraṁ.


pli: Avaṇṇañca akittiñca,


pli: dussīlo labhate naro;


pli: Vaṇṇaṁ kittiṁ pasaṁsañca,


pli: sadā labhati sīlavā.


pli: Ādi sīlaṁ patiṭṭhā ca,


pli: kalyāṇānañca mātukaṁ;


pli: Pamukhaṁ sabbadhammānaṁ,


pli: tasmā sīlaṁ visodhaye.


pli: Velā ca saṁvaraṁ sīlaṁ,


pli: cittassa abhihāsanaṁ;


pli: Titthañca sabbabuddhānaṁ,


pli: Sīlaṁ balaṁ appaṭimaṁ,


pli: sīlaṁ āvudhamuttamaṁ;


pli: Sīlamābharaṇaṁ seṭṭhaṁ,


pli: sīlaṁ kavacamabbhutaṁ.


pli: Sīlaṁ setu mahesakkho,


pli: sīlaṁ gandho anuttaro;


pli: Sīlaṁ vilepanaṁ seṭṭhaṁ,


pli: yena vāti disodisaṁ.


pli: Sīlaṁ sambalamevaggaṁ,


pli: sīlaṁ pātheyyamuttamaṁ;


pli: Sīlaṁ seṭṭho ativāho,


pli: yena yāti disodisaṁ.


pli: Idheva nindaṁ labhati,


pli: peccāpāye ca dummano;


pli: Sabbattha dummano bālo,


pli: sīlesu asamāhito.


pli: Idheva kittiṁ labhati,


pli: pecca sagge ca summano;


pli: Sabbattha sumano dhīro,


pli: sīlesu susamāhito.


pli: Sīlameva idha aggaṁ,


pli: paññavā pana uttamo;


pli: Manussesu ca devesu,


pli: sīlapaññāṇato jayan”ti.


pli: … Sīlavo thero ….


title_pli: Theragāthā 12.2 Dvādasakanipāta

pli: Theragāthā 12.2


pli: Dvādasakanipāta


pli: Paṭhamavagga


pli: Sunītattheragāthā


pli: “Nīce kulamhi jātohaṁ,


pli: daliddo appabhojano;


pli: Hīnakammaṁ mamaṁ āsi,


pli: ahosiṁ pupphachaḍḍako.


pli: Jigucchito manussānaṁ,


pli: paribhūto ca vambhito;


pli: Nīcaṁ manaṁ karitvāna,


pli: vandissaṁ bahukaṁ janaṁ.


pli: Athaddasāsiṁ sambuddhaṁ,


pli: bhikkhusaṅghapurakkhataṁ;


pli: Pavisantaṁ mahāvīraṁ,


pli: magadhānaṁ puruttamaṁ.


pli: Nikkhipitvāna byābhaṅgiṁ,


pli: vandituṁ upasaṅkamiṁ;


pli: Mameva anukampāya,


pli: aṭṭhāsi purisuttamo.


pli: Vanditvā satthuno pāde,


pli: ekamantaṁ ṭhito tadā;


pli: Pabbajjaṁ ahamāyāciṁ,


pli: sabbasattānamuttamaṁ.


pli: Tato kāruṇiko satthā,


pli: sabbalokānukampako;


pli: ‘Ehi bhikkhū’ti maṁ āha,


pli: sā me āsūpasampadā.


pli: Sohaṁ eko araññasmiṁ,


pli: viharanto atandito;


pli: Akāsiṁ satthu vacanaṁ,


pli: yathā maṁ ovadī jino.


pli: Rattiyā paṭhamaṁ yāmaṁ,


pli: Pubbajātimanussariṁ;


pli: Rattiyā majjhimaṁ yāmaṁ,


pli: Dibbacakkhuṁ visodhayiṁ;


pli: Rattiyā pacchime yāme,


pli: Tamokhandhaṁ padālayiṁ.


pli: Tato ratyā vivasāne,


pli: sūriyassuggamanaṁ pati;


pli: Indo brahmā ca āgantvā,


pli: maṁ namassiṁsu pañjalī.


pli: ‘Namo te purisājañña,


pli: namo te purisuttama;


pli: Yassa te āsavā khīṇā,


pli: dakkhiṇeyyosi mārisa’.


pli: Tato disvāna maṁ satthā,


pli: devasaṅghapurakkhataṁ;


pli: Sitaṁ pātukaritvāna,


pli: imamatthaṁ abhāsatha.


pli: ‘Tapena brahmacariyena,


pli: saṁyamena damena ca;


pli: Etena brāhmaṇo hoti,


pli: etaṁ brāhmaṇamuttaman’”ti.


pli: … Sunīto thero …


pli: Dvādasakanipāto niṭṭhito.


pli: Tatruddānaṁ


pli: Sīlavā ca sunīto ca,


pli: therā dve te mahiddhikā;


pli: Dvādasamhi nipātamhi,


pli: gāthāyo catuvīsatīti.


title_pli: Theragāthā 13.1 Terasanipāta

pli: Theragāthā 13.1


pli: Terasanipāta


pli: Paṭhamavagga


pli: Soṇakoḷivisattheragāthā


pli: “Yāhu raṭṭhe samukkaṭṭho,


pli: rañño aṅgassa paddhagū;


pli: Svajja dhammesu ukkaṭṭho,


pli: soṇo dukkhassa pāragū.


pli: Pañca chinde pañca jahe,


pli: pañca cuttari bhāvaye;


pli: Pañca saṅgātigo bhikkhu,


pli: oghatiṇṇoti vuccati.


pli: Unnaḷassa pamattassa,


pli: bāhirāsassa bhikkhuno;


pli: Sīlaṁ samādhi paññā ca,


pli: pāripūriṁ na gacchati.


pli: Yañhi kiccaṁ apaviddhaṁ,


pli: akiccaṁ pana karīyati;


pli: Unnaḷānaṁ pamattānaṁ,


pli: tesaṁ vaḍḍhanti āsavā.


pli: Yesañca susamāraddhā,


pli: niccaṁ kāyagatā sati;


pli: Akiccaṁ te na sevanti,


pli: kicce sātaccakārino;


pli: Satānaṁ sampajānānaṁ,


pli: atthaṁ gacchanti āsavā.


pli: Ujumaggamhi akkhāte,


pli: gacchatha mā nivattatha;


pli: Attanā codayattānaṁ,


pli: nibbānamabhihāraye.


pli: Accāraddhamhi vīriyamhi,


pli: satthā loke anuttaro;


pli: Vīṇopamaṁ karitvā me,


pli: dhammaṁ desesi cakkhumā;


pli: Tassāhaṁ vacanaṁ sutvā,


pli: vihāsiṁ sāsane rato.


pli: Samathaṁ paṭipādesiṁ,


pli: uttamatthassa pattiyā;


pli: Tisso vijjā anuppattā,


pli: kataṁ buddhassa sāsanaṁ.


pli: Nekkhamme adhimuttassa,


pli: pavivekañca cetaso;


pli: Abyāpajjādhimuttassa,


pli: upādānakkhayassa ca.


pli: Taṇhakkhayādhimuttassa,


pli: asammohañca cetaso;


pli: Disvā āyatanuppādaṁ,


pli: sammā cittaṁ vimuccati.


pli: Tassa sammā vimuttassa,


pli: santacittassa bhikkhuno;


pli: Katassa paṭicayo natthi,


pli: karaṇīyaṁ na vijjati.


pli: Selo yathā ekagghano,


pli: vātena na samīrati;


pli: Evaṁ rūpā rasā saddā,


pli: gandhā phassā ca kevalā.


pli: Iṭṭhā dhammā aniṭṭhā ca,


pli: nappavedhenti tādino;


pli: Ṭhitaṁ cittaṁ visaññuttaṁ,


pli: vayañcassānupassatī”ti.


pli: … Soṇo koḷiviso thero …


pli: Terasanipāto niṭṭhito.


pli: Tatruddānaṁ


pli: Soṇo koḷiviso thero,


pli: ekoyeva mahiddhiko;


pli: Terasamhi nipātamhi,


pli: gāthāyo cettha terasāti.


title_pli: Theragāthā 14.1 Cuddasakanipāta

pli: Theragāthā 14.1


pli: Cuddasakanipāta


pli: Paṭhamavagga


pli: Khadiravaniyarevatattheragāthā


pli: “Yadā ahaṁ pabbajito,


pli: agārasmānagāriyaṁ;


pli: Nābhijānāmi saṅkappaṁ,


pli: anariyaṁ dosasaṁhitaṁ.


pli: ‘Ime haññantu vajjhantu,


pli: dukkhaṁ pappontu pāṇino’;


pli: Saṅkappaṁ nābhijānāmi,


pli: imasmiṁ dīghamantare.


pli: Mettañca abhijānāmi,


pli: appamāṇaṁ subhāvitaṁ;


pli: Anupubbaṁ paricitaṁ,


pli: yathā buddhena desitaṁ.


pli: Sabbamitto sabbasakho,


pli: sabbabhūtānukampako;


pli: Mettacittañca bhāvemi,


pli: abyāpajjarato sadā.


pli: Asaṁhīraṁ asaṅkuppaṁ,


pli: cittaṁ āmodayāmahaṁ;


pli: Brahmavihāraṁ bhāvemi,


pli: akāpurisasevitaṁ.


pli: Avitakkaṁ samāpanno,


pli: sammāsambuddhasāvako;


pli: Ariyena tuṇhībhāvena,


pli: upeto hoti tāvade.


pli: Yathāpi pabbato selo,


pli: acalo suppatiṭṭhito;


pli: Evaṁ mohakkhayā bhikkhu,


pli: pabbatova na vedhati.


pli: Anaṅgaṇassa posassa,


pli: niccaṁ sucigavesino;


pli: Vālaggamattaṁ pāpassa,


pli: abbhamattaṁva khāyati.


pli: Nagaraṁ yathā paccantaṁ,


pli: guttaṁ santarabāhiraṁ;


pli: Evaṁ gopetha attānaṁ,


pli: khaṇo vo mā upaccagā.


pli: Nābhinandāmi maraṇaṁ,


pli: nābhinandāmi jīvitaṁ;


pli: Kālañca paṭikaṅkhāmi,


pli: nibbisaṁ bhatako yathā.


pli: … pe


pli: sampajāno patissato.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassa catthāya pabbajito,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Sampādethappamādena,


pli: esā me anusāsanī;


pli: Handāhaṁ parinibbissaṁ,


pli: vippamuttomhi sabbadhī”ti.


pli: … Khadiravaniyarevato thero ….


title_pli: Theragāthā 14.2 Cuddasakanipāta

pli: Theragāthā 14.2


pli: Cuddasakanipāta


pli: Paṭhamavagga


pli: Godattattheragāthā


pli: “Yathāpi bhaddo ājañño,


pli: dhure yutto dhurassaho;


pli: Mathito atibhārena,


pli: saṁyugaṁ nātivattati.


pli: Evaṁ paññāya ye tittā,


pli: samuddo vārinā yathā;


pli: Na pare atimaññanti,


pli: ariyadhammova pāṇinaṁ.


pli: Kāle kālavasaṁ pattā,


pli: bhavābhavavasaṁ gatā;


pli: Narā dukkhaṁ nigacchanti,


pli: tedha socanti māṇavā.


pli: Unnatā sukhadhammena,


pli: dukkhadhammena conatā;


pli: Dvayena bālā haññanti,


pli: yathābhūtaṁ adassino.


pli: Ye ca dukkhe sukhasmiñca,


pli: majjhe sibbinimaccagū;


pli: Ṭhitā te indakhīlova,


pli: na te unnataonatā.


pli: Na heva lābhe nālābhe,


pli: na yase na ca kittiyā;


pli: Na nindāyaṁ pasaṁsāya,


pli: na te dukkhe sukhamhi ca.


pli: Sabbattha te na limpanti,


pli: udabinduva pokkhare;


pli: Sabbattha sukhitā dhīrā,


pli: sabbattha aparājitā.


pli: Dhammena ca alābho yo,


pli: yo ca lābho adhammiko;


pli: Alābho dhammiko seyyo,


pli: yañce lābho adhammiko.


pli: Yaso ca appabuddhīnaṁ,


pli: viññūnaṁ ayaso ca yo;


pli: Ayasova seyyo viññūnaṁ,


pli: na yaso appabuddhinaṁ.


pli: Dummedhehi pasaṁsā ca,


pli: viññūhi garahā ca yā;


pli: Garahāva seyyo viññūhi,


pli: yañce bālappasaṁsanā.


pli: Sukhañca kāmamayikaṁ,


pli: dukkhañca pavivekiyaṁ;


pli: Pavivekadukkhaṁ seyyo,


pli: yañce kāmamayaṁ sukhaṁ.


pli: Jīvitañca adhammena,


pli: dhammena maraṇañca yaṁ;


pli: Maraṇaṁ dhammikaṁ seyyo,


pli: yañce jīve adhammikaṁ.


pli: Kāmakopappahīnā ye,


pli: santacittā bhavābhave;


pli: Caranti loke asitā,


pli: natthi tesaṁ piyāpiyaṁ.


pli: Bhāvayitvāna bojjhaṅge,


pli: indriyāni balāni ca;


pli: Pappuyya paramaṁ santiṁ,


pli: parinibbantināsavā”ti.


pli: … Godatto thero …


pli: Cuddasakanipāto niṭṭhito.


pli: Tatruddānaṁ


pli: Revato ceva godatto,


pli: therā dve te mahiddhikā;


pli: Cuddasamhi nipātamhi,


pli: gāthāyo aṭṭhavīsatīti.


title_pli: Theragāthā 15.1 Soḷasakanipāta

pli: Theragāthā 15.1


pli: Soḷasakanipāta


pli: Paṭhamavagga


pli: Aññāsikoṇḍaññattheragāthā


pli: “Esa bhiyyo pasīdāmi,


pli: sutvā dhammaṁ mahārasaṁ;


pli: Virāgo desito dhammo,


pli: anupādāya sabbaso”.


pli: “Bahūni loke citrāni,


pli: asmiṁ pathavimaṇḍale;


pli: Mathenti maññe saṅkappaṁ,


pli: subhaṁ rāgūpasaṁhitaṁ.


pli: Rajamuhatañca vātena,


pli: yathā meghopasammaye;


pli: Evaṁ sammanti saṅkappā,


pli: yadā paññāya passati.


pli: Sabbe saṅkhārā aniccāti,


pli: yadā paññāya passati;


pli: Atha nibbindati dukkhe,


pli: esa maggo visuddhiyā.


pli: Sabbe saṅkhārā dukkhāti,


pli: Sabbe dhammā anattāti,


pli: Buddhānubuddho yo thero,


pli: koṇḍañño tibbanikkamo;


pli: Pahīnajātimaraṇo,


pli: brahmacariyassa kevalī.


pli: Oghapāso daḷhakhilo,


pli: Pabbato duppadālayo;


pli: Chetvā khilañca pāsañca,


pli: Selaṁ bhetvāna dubbhidaṁ;


pli: Tiṇṇo pāraṅgato jhāyī,


pli: Mutto so mārabandhanā.


pli: Uddhato capalo bhikkhu,


pli: mitte āgamma pāpake;


pli: Saṁsīdati mahoghasmiṁ,


pli: ūmiyā paṭikujjito.


pli: Anuddhato acapalo,


pli: nipako saṁvutindriyo;


pli: Kalyāṇamitto medhāvī,


pli: dukkhassantakaro siyā.


pli: Kālapabbaṅgasaṅkāso,


pli: kiso dhamanisanthato;


pli: Mattaññū annapānasmiṁ,


pli: adīnamanaso naro.


pli: Phuṭṭho ḍaṁsehi makasehi,


pli: araññasmiṁ brahāvane;


pli: Nāgo saṅgāmasīseva,


pli: sato tatrādhivāsaye.


pli: Nābhinandāmi maraṇaṁ,


pli: … pe


pli: nibbisaṁ bhatako yathā.


pli: sampajāno patissato.


pli: Pariciṇṇo mayā satthā,


pli: bhavanetti samūhatā.


pli: Yassa catthāya pabbajito,


pli: agārasmānagāriyaṁ;


pli: So me attho anuppatto,


pli: kiṁ me saddhivihārinā”ti.


pli: … Aññāsikoṇḍañño thero ….


title_pli: Theragāthā 15.2 Soḷasakanipāta

pli: Theragāthā 15.2


pli: Soḷasakanipāta


pli: Paṭhamavagga


pli: Udāyittheragāthā


pli: “Manussabhūtaṁ sambuddhaṁ,


pli: Attadantaṁ samāhitaṁ;


pli: Iriyamānaṁ brahmapathe,


pli: Cittassūpasame rataṁ.


pli: Yaṁ manussā namassanti,


pli: sabbadhammāna pāraguṁ;


pli: Devāpi taṁ namassanti,


pli: iti me arahato sutaṁ.


pli: Sabbasaṁyojanātītaṁ,


pli: vanā nibbanamāgataṁ;


pli: Kāmehi nekkhammarataṁ,


pli: muttaṁ selāva kañcanaṁ.


pli: Sa ve accaruci nāgo,


pli: himavāvaññe siluccaye;


pli: Sabbesaṁ nāganāmānaṁ,


pli: saccanāmo anuttaro.


pli: Nāgaṁ vo kittayissāmi,


pli: na hi āguṁ karoti so;


pli: Soraccaṁ avihiṁsā ca,


pli: pādā nāgassa te duve.


pli: Sati ca sampajaññañca,


pli: caraṇā nāgassa tepare;


pli: Saddhāhattho mahānāgo,


pli: upekkhāsetadantavā.


pli: Sati gīvā siro paññā,


pli: vīmaṁsā dhammacintanā;


pli: Dhammakucchisamāvāso,


pli: viveko tassa vāladhi.


pli: So jhāyī assāsarato,


pli: ajjhattaṁ susamāhito;


pli: Gacchaṁ samāhito nāgo,


pli: ṭhito nāgo samāhito.


pli: Sayaṁ samāhito nāgo,


pli: nisinnopi samāhito;


pli: Sabbattha saṁvuto nāgo,


pli: esā nāgassa sampadā.


pli: Bhuñjati anavajjāni,


pli: sāvajjāni na bhuñjati;


pli: Ghāsamacchādanaṁ laddhā,


pli: sannidhiṁ parivajjayaṁ.


pli: Saṁyojanaṁ aṇuṁ thūlaṁ,


pli: sabbaṁ chetvāna bandhanaṁ;


pli: Yena yeneva gacchati,


pli: anapekkhova gacchati.


pli: Yathāpi udake jātaṁ,


pli: puṇḍarīkaṁ pavaḍḍhati;


pli: Nopalippati toyena,


pli: sucigandhaṁ manoramaṁ.


pli: Tatheva ca loke jāto,


pli: buddho loke viharati;


pli: Nopalippati lokena,


pli: toyena padumaṁ yathā.


pli: Mahāgini pajjalito,


pli: anāhāropasammati;


pli: Aṅgāresu ca santesu,


pli: nibbutoti pavuccati.


pli: Atthassāyaṁ viññāpanī,


pli: upamā viññūhi desitā;


pli: Viññissanti mahānāgā,


pli: nāgaṁ nāgena desitaṁ.


pli: Vītarāgo vītadoso,


pli: Vītamoho anāsavo;


pli: Sarīraṁ vijahaṁ nāgo,


pli: Parinibbissatyanāsavo”ti.


pli: … Udāyī thero …


pli: Soḷasakanipāto niṭṭhito.


pli: Tatruddānaṁ


pli: Koṇḍañño ca udāyī ca,


pli: therā dve te mahiddhikā;


pli: Soḷasamhi nipātamhi,


pli: gāthāyo dve ca tiṁsa cāti.


title_pli: Theragāthā 16.1 Vīsatinipāta

pli: Theragāthā 16.1


pli: Vīsatinipāta


pli: Paṭhamavagga


pli: Adhimuttattheragāthā


pli: “Yaññatthaṁ vā dhanatthaṁ vā,


pli: ye hanāma mayaṁ pure;


pli: Avasesaṁ bhayaṁ hoti,


pli: vedhanti vilapanti ca.


pli: Tassa te natthi bhītattaṁ,


pli: bhiyyo vaṇṇo pasīdati;


pli: Kasmā na paridevesi,


pli: evarūpe mahabbhaye”.


pli: “Natthi cetasikaṁ dukkhaṁ,


pli: anapekkhassa gāmaṇi;


pli: Atikkantā bhayā sabbe,


pli: khīṇasaṁyojanassa ve.


pli: Khīṇāya bhavanettiyā,


pli: diṭṭhe dhamme yathātathe;


pli: Na bhayaṁ maraṇe hoti,


pli: bhāranikkhepane yathā.


pli: Suciṇṇaṁ brahmacariyaṁ me,


pli: maggo cāpi subhāvito;


pli: Maraṇe me bhayaṁ natthi,


pli: rogānamiva saṅkhaye.


pli: Nirassādā bhavā diṭṭhā,


pli: visaṁ pitvāva chaḍḍitaṁ.


pli: Pāragū anupādāno,


pli: katakicco anāsavo;


pli: Tuṭṭho āyukkhayā hoti,


pli: mutto āghātanā yathā.


pli: Uttamaṁ dhammataṁ patto,


pli: sabbaloke anatthiko;


pli: Ādittāva gharā mutto,


pli: maraṇasmiṁ na socati.


pli: Yadatthi saṅgataṁ kiñci,


pli: bhavo vā yattha labbhati;


pli: Sabbaṁ anissaraṁ etaṁ,


pli: iti vuttaṁ mahesinā.


pli: Yo taṁ tathā pajānāti,


pli: yathā buddhena desitaṁ;


pli: Na gaṇhāti bhavaṁ kiñci,


pli: sutattaṁva ayoguḷaṁ.


pli: Na me hoti ‘ahosin’ti,


pli: ‘bhavissan’ti na hoti me;


pli: Saṅkhārā vigamissanti,


pli: tattha kā paridevanā.


pli: Suddhaṁ dhammasamuppādaṁ,


pli: Suddhaṁ saṅkhārasantatiṁ;


pli: Passantassa yathābhūtaṁ,


pli: Na bhayaṁ hoti gāmaṇi.


pli: Tiṇakaṭṭhasamaṁ lokaṁ,


pli: yadā paññāya passati;


pli: Mamattaṁ so asaṁvindaṁ,


pli: ‘natthi me’ti na socati.


pli: Ukkaṇṭhāmi sarīrena,


pli: bhavenamhi anatthiko;


pli: Soyaṁ bhijjissati kāyo,


pli: añño ca na bhavissati.


pli: Yaṁ vo kiccaṁ sarīrena,


pli: taṁ karotha yadicchatha;


pli: Na me tappaccayā tattha,


pli: doso pemañca hehiti”.


pli: Tassa taṁ vacanaṁ sutvā,


pli: abbhutaṁ lomahaṁsanaṁ;


pli: Satthāni nikkhipitvāna,


pli: māṇavā etadabravuṁ.


pli: “Kiṁ bhadante karitvāna,


pli: ko vā ācariyo tava;


pli: Kassa sāsanamāgamma,


pli: labbhate taṁ asokatā”.


pli: “Sabbaññū sabbadassāvī,


pli: jino ācariyo mama;


pli: Mahākāruṇiko satthā,


pli: sabbalokatikicchako.


pli: Tenāyaṁ desito dhammo,


pli: khayagāmī anuttaro;


pli: Tassa sāsanamāgamma,


pli: Sutvāna corā isino subhāsitaṁ,


pli: Nikkhippa satthāni ca āvudhāni ca;


pli: Tamhā ca kammā viramiṁsu eke,


pli: Eke ca pabbajjamarocayiṁsu.


pli: Te pabbajitvā sugatassa sāsane,


pli: Bhāvetva bojjhaṅgabalāni paṇḍitā;


pli: Udaggacittā sumanā katindriyā,


pli: Phusiṁsu nibbānapadaṁ asaṅkhatanti.


pli: … Adhimutto thero ….


title_pli: Theragāthā 16.10 Vīsatinipāta

pli: Theragāthā 16.10


pli: Vīsatinipāta


pli: Paṭhamavagga


pli: Pārāpariyattheragāthā


pli: Samaṇassa ahu cintā,


pli: pupphitamhi mahāvane;


pli: Ekaggassa nisinnassa,


pli: pavivittassa jhāyino.


pli: “Aññathā lokanāthamhi,


pli: tiṭṭhante purisuttame;


pli: Iriyaṁ āsi bhikkhūnaṁ,


pli: aññathā dāni dissati.


pli: Sītavātaparittāṇaṁ,


pli: hirikopīnachādanaṁ;


pli: Mattaṭṭhiyaṁ abhuñjiṁsu,


pli: santuṭṭhā itarītare.


pli: Paṇītaṁ yadi vā lūkhaṁ,


pli: appaṁ vā yadi vā bahuṁ;


pli: Yāpanatthaṁ abhuñjiṁsu,


pli: agiddhā nādhimucchitā.


pli: Jīvitānaṁ parikkhāre,


pli: bhesajje atha paccaye;


pli: Na bāḷhaṁ ussukā āsuṁ,


pli: yathā te āsavakkhaye.


pli: Araññe rukkhamūlesu,


pli: kandarāsu guhāsu ca;


pli: Vivekamanubrūhantā,


pli: vihaṁsu tapparāyaṇā.


pli: Nīcā niviṭṭhā subharā,


pli: mudū atthaddhamānasā;


pli: Abyāsekā amukharā,


pli: atthacintā vasānugā.


pli: Tato pāsādikaṁ āsi,


pli: gataṁ bhuttaṁ nisevitaṁ;


pli: Siniddhā teladhārāva,


pli: ahosi iriyāpatho.


pli: Sabbāsavaparikkhīṇā,


pli: mahājhāyī mahāhitā;


pli: Nibbutā dāni te therā,


pli: parittā dāni tādisā.


pli: Kusalānañca dhammānaṁ,


pli: paññāya ca parikkhayā;


pli: Sabbākāravarūpetaṁ,


pli: lujjate jinasāsanaṁ.


pli: Pāpakānañca dhammānaṁ,


pli: kilesānañca yo utu;


pli: Upaṭṭhitā vivekāya,


pli: ye ca saddhammasesakā.


pli: Te kilesā pavaḍḍhantā,


pli: āvisanti bahuṁ janaṁ;


pli: Kīḷanti maññe bālehi,


pli: ummattehiva rakkhasā.


pli: Kilesehābhibhūtā te,


pli: tena tena vidhāvitā;


pli: Narā kilesavatthūsu,


pli: sasaṅgāmeva ghosite.


pli: Pariccajitvā saddhammaṁ,


pli: aññamaññehi bhaṇḍare;


pli: Diṭṭhigatāni anventā,


pli: idaṁ seyyoti maññare.


pli: Dhanañca puttaṁ bhariyañca,


pli: chaḍḍayitvāna niggatā;


pli: Kaṭacchubhikkhahetūpi,


pli: akicchāni nisevare.


pli: Udarāvadehakaṁ bhutvā,


pli: sayantuttānaseyyakā;


pli: Kathaṁ vattenti paṭibuddhā,


pli: yā kathā satthugarahitā.


pli: Sabbakārukasippāni,


pli: cittiṁ katvāna sikkhare;


pli: Avūpasantā ajjhattaṁ,


pli: sāmaññatthotiacchati.


pli: Mattikaṁ telacuṇṇañca,


pli: udakāsanabhojanaṁ;


pli: Gihīnaṁ upanāmenti,


pli: ākaṅkhantā bahuttaraṁ.


pli: Dantaponaṁ kapitthañca,


pli: pupphaṁ khādaniyāni ca;


pli: Piṇḍapāte ca sampanne,


pli: ambe āmalakāni ca.


pli: Bhesajjesu yathā vejjā,


pli: kiccākicce yathā gihī;


pli: Gaṇikāva vibhūsāyaṁ,


pli: issare khattiyā yathā.


pli: Nekatikā vañcanikā,


pli: kūṭasakkhī apāṭukā;


pli: Bahūhi parikappehi,


pli: āmisaṁ paribhuñjare.


pli: Lesakappe pariyāye,


pli: parikappenudhāvitā;


pli: Jīvikatthā upāyena,


pli: saṅkaḍḍhanti bahuṁ dhanaṁ.


pli: Upaṭṭhāpenti parisaṁ,


pli: kammato no ca dhammato;


pli: Dhammaṁ paresaṁ desenti,


pli: lābhato no ca atthato.


pli: Saṅghalābhassa bhaṇḍanti,


pli: saṅghato paribāhirā;


pli: Paralābhopajīvantā,


pli: ahirīkā na lajjare.


pli: Nānuyuttā tathā eke,


pli: muṇḍā saṅghāṭipārutā;


pli: Sambhāvanaṁyevicchanti,


pli: lābhasakkāramucchitā.


pli: Evaṁ nānappayātamhi,


pli: na dāni sukaraṁ tathā;


pli: Aphusitaṁ vā phusituṁ,


pli: phusitaṁ vānurakkhituṁ.


pli: Yathā kaṇṭakaṭṭhānamhi,


pli: careyya anupāhano;


pli: Satiṁ upaṭṭhapetvāna,


pli: evaṁ gāme munī care.


pli: Saritvā pubbake yogī,


pli: tesaṁ vattamanussaraṁ;


pli: Kiñcāpi pacchimo kālo,


pli: phuseyya amataṁ padaṁ.


pli: Idaṁ vatvā sālavane,


pli: samaṇo bhāvitindriyo;


pli: Brāhmaṇo parinibbāyī,


pli: isi khīṇapunabbhavo”ti.


pli: … Pārāpariyo thero …


pli: Vīsatinipāto niṭṭhito.


pli: Tatruddānaṁ


pli: Adhimutto pārāpariyo,


pli: telakāni raṭṭhapālo;


pli: Mālukyaselo bhaddiyo,


pli: aṅguli dibbacakkhuko;


pli: Pārāpariyo dasete,


pli: vīsamhi parikittitā;


pli: Gāthāyo dve satā honti,


pli: pañcatālīsa uttarinti.


title_pli: Theragāthā 16.2 Vīsatinipāta

pli: Theragāthā 16.2


pli: Vīsatinipāta


pli: Paṭhamavagga


pli: Pārāpariyattheragāthā


pli: “Samaṇassa ahu cintā,


pli: pārāpariyassa bhikkhuno;


pli: Ekakassa nisinnassa,


pli: pavivittassa jhāyino.


pli: Kimānupubbaṁ puriso,


pli: kiṁ vataṁ kiṁ samācāraṁ;


pli: Attano kiccakārīssa,


pli: na ca kañci viheṭhaye.


pli: Indriyāni manussānaṁ,


pli: hitāya ahitāya ca;


pli: Arakkhitāni ahitāya,


pli: rakkhitāni hitāya ca.


pli: Indriyāneva sārakkhaṁ,


pli: indriyāni ca gopayaṁ;


pli: Cakkhundriyañce rūpesu,


pli: gacchantaṁ anivārayaṁ;


pli: Anādīnavadassāvī,


pli: so dukkhā na hi muccati.


pli: Sotindriyañce saddesu,


pli: Anissaraṇadassāvī,


pli: gandhe ce paṭisevati;


pli: Na so muccati dukkhamhā,


pli: gandhesu adhimucchito.


pli: Ambilaṁ madhuraggañca,


pli: tittakaggamanussaraṁ;


pli: Rasataṇhāya gadhito,


pli: hadayaṁ nāvabujjhati.


pli: Subhānyappaṭikūlāni,


pli: phoṭṭhabbāni anussaraṁ;


pli: Ratto rāgādhikaraṇaṁ,


pli: vividhaṁ vindate dukhaṁ.


pli: Manaṁ cetehi dhammehi,


pli: yo na sakkoti rakkhituṁ;


pli: Tato naṁ dukkhamanveti,


pli: sabbehetehi pañcahi.


pli: Pubbalohitasampuṇṇaṁ,


pli: bahussa kuṇapassa ca;


pli: Naravīrakataṁ vagguṁ,


pli: samuggamiva cittitaṁ.


pli: Kaṭukaṁ madhurassādaṁ,


pli: piyanibandhanaṁ dukhaṁ;


pli: Khuraṁva madhunā littaṁ,


pli: ullihaṁ nāvabujjhati.


pli: Itthirūpe itthisare,


pli: phoṭṭhabbepi ca itthiyā;


pli: Itthigandhesu sāratto,


pli: Itthisotāni sabbāni,


pli: sandanti pañca pañcasu;


pli: Tesamāvaraṇaṁ kātuṁ,


pli: yo sakkoti vīriyavā.


pli: So atthavā so dhammaṭṭho,


pli: so dakkho so vicakkhaṇo;


pli: Kareyya ramamānopi,


pli: kiccaṁ dhammatthasaṁhitaṁ.


pli: Atho sīdati saññuttaṁ,


pli: vajje kiccaṁ niratthakaṁ;


pli: ‘Na taṁ kiccan’ti maññitvā,


pli: appamatto vicakkhaṇo.


pli: Yañca atthena saññuttaṁ,


pli: yā ca dhammagatā rati;


pli: Taṁ samādāya vattetha,


pli: sā hi ve uttamā rati.


pli: Uccāvacehupāyehi,


pli: Paresamabhijigīsati;


pli: Hantvā vadhitvā atha socayitvā,


pli: Ālopati sāhasā yo paresaṁ.


pli: Tacchanto āṇiyā āṇiṁ,


pli: nihanti balavā yathā;


pli: Indriyānindriyeheva,


pli: nihanti kusalo tathā.


pli: Saddhaṁ vīriyaṁ samādhiñca,


pli: satipaññañca bhāvayaṁ;


pli: Pañca pañcahi hantvāna,


pli: anīgho yāti brāhmaṇo.


pli: So atthavā so dhammaṭṭho,


pli: katvā vākyānusāsaniṁ;


pli: Sabbena sabbaṁ buddhassa,


pli: so naro sukhamedhatī”ti.


pli: … Pārāpariyo thero ….


title_pli: Theragāthā 16.3 Vīsatinipāta

pli: Theragāthā 16.3


pli: Vīsatinipāta


pli: Paṭhamavagga


pli: Telakānittheragāthā


pli: “Cirarattaṁ vatātāpī,


pli: dhammaṁ anuvicintayaṁ;


pli: Samaṁ cittassa nālatthaṁ,


pli: pucchaṁ samaṇabrāhmaṇe.


pli: ‘Ko so pāraṅgato loke,


pli: ko patto amatogadhaṁ;


pli: Kassa dhammaṁ paṭicchāmi,


pli: paramatthavijānanaṁ’.


pli: Antovaṅkagato āsi,


pli: macchova ghasamāmisaṁ;


pli: Baddho mahindapāsena,


pli: vepacityasuro yathā.


pli: Añchāmi naṁ na muñcāmi,


pli: asmā sokapariddavā;


pli: Ko me bandhaṁ muñcaṁ loke,


pli: sambodhiṁ vedayissati.


pli: Samaṇaṁ brāhmaṇaṁ vā kaṁ,


pli: ādisantaṁ pabhaṅgunaṁ;


pli: jarāmaccupavāhanaṁ.


pli: Vicikicchākaṅkhāganthitaṁ,


pli: sārambhabalasaññutaṁ;


pli: Kodhappattamanatthaddhaṁ,


pli: abhijappappadāraṇaṁ.


pli: Taṇhādhanusamuṭṭhānaṁ,


pli: dve ca pannarasāyutaṁ;


pli: Passa orasikaṁ bāḷhaṁ,


pli: bhetvāna yadi tiṭṭhati.


pli: Anudiṭṭhīnaṁ appahānaṁ,


pli: saṅkappaparatejitaṁ;


pli: Tena viddho pavedhāmi,


pli: pattaṁva māluteritaṁ.


pli: Ajjhattaṁ me samuṭṭhāya,


pli: khippaṁ paccati māmakaṁ;


pli: Chaphassāyatanī kāyo,


pli: yattha sarati sabbadā.


pli: Taṁ na passāmi tekicchaṁ,


pli: yo metaṁ sallamuddhare;


pli: Nānārajjena satthena,


pli: nāññena vicikicchitaṁ.


pli: Ko me asattho avaṇo,


pli: Sallamabbhantarapassayaṁ;


pli: Ahiṁsaṁ sabbagattāni,


pli: Sallaṁ me uddharissati.


pli: Dhammappati hi so seṭṭho,


pli: visadosappavāhako;


pli: Gambhīre patitassa me,


pli: thalaṁ pāṇiñca dassaye.


pli: Rahadehamasmi ogāḷho,


pli: ahāriyarajamattike;


pli: Māyāusūyasārambha,


pli: thinamiddhamapatthaṭe.


pli: Uddhaccameghathanitaṁ,


pli: saṁyojanavalāhakaṁ;


pli: Vāhā vahanti kuddiṭṭhiṁ,


pli: saṅkappā rāganissitā.


pli: Savanti sabbadhi sotā,


pli: latā ubbhijja tiṭṭhati;


pli: Te sote ko nivāreyya,


pli: taṁ lataṁ ko hi checchati.


pli: Velaṁ karotha bhaddante,


pli: sotānaṁ sannivāraṇaṁ;


pli: Mā te manomayo soto,


pli: rukkhaṁva sahasā luve.


pli: Evaṁ me bhayajātassa,


pli: apārā pāramesato;


pli: Tāṇo paññāvudho satthā,


pli: isisaṅghanisevito.


pli: Sopāṇaṁ sugataṁ suddhaṁ,


pli: dhammasāramayaṁ daḷhaṁ;


pli: Pādāsi vuyhamānassa,


pli: ‘mā bhāyī’ti ca mabravi.


pli: Satipaṭṭhānapāsādaṁ,


pli: āruyha paccavekkhisaṁ;


pli: Yaṁ taṁ pubbe amaññissaṁ,


pli: sakkāyābhirataṁ pajaṁ.


pli: Yadā ca maggamaddakkhiṁ,


pli: nāvāya abhirūhanaṁ;


pli: Anadhiṭṭhāya attānaṁ,


pli: titthamaddakkhimuttamaṁ.


pli: Sallaṁ attasamuṭṭhānaṁ,


pli: bhavanettippabhāvitaṁ;


pli: Etesaṁ appavattāya,


pli: desesi maggamuttamaṁ.


pli: Dīgharattānusayitaṁ,


pli: cirarattamadhiṭṭhitaṁ;


pli: Buddho mepānudī ganthaṁ,


pli: visadosappavāhano”ti.


pli: … Telakāni thero ….


title_pli: Theragāthā 16.4 Vīsatinipāta

pli: Theragāthā 16.4


pli: Vīsatinipāta


pli: Paṭhamavagga


pli: Raṭṭhapālattheragāthā


pli: “Passa cittakataṁ bimbaṁ,


pli: arukāyaṁ samussitaṁ;


pli: Āturaṁ bahusaṅkappaṁ,


pli: yassa natthi dhuvaṁ ṭhiti.


pli: Passa cittakataṁ rūpaṁ,


pli: maṇinā kuṇḍalena ca;


pli: Aṭṭhiṁ tacena onaddhaṁ,


pli: saha vatthehi sobhati.


pli: Alattakakatā pādā,


pli: mukhaṁ cuṇṇakamakkhitaṁ;


pli: Alaṁ bālassa mohāya,


pli: no ca pāragavesino.


pli: Aṭṭhapadakatā kesā,


pli: nettā añjanamakkhitā;


pli: Añjanīva navā cittā,


pli: pūtikāyo alaṅkato;


pli: Odahi migavo pāsaṁ,


pli: nāsadā vāguraṁ migo;


pli: Bhutvā nivāpaṁ gacchāma,


pli: kandante migabandhake.


pli: Chinno pāso migavassa,


pli: socante migaluddake.


pli: Passāmi loke sadhane manusse,


pli: Laddhāna vittaṁ na dadanti mohā;


pli: Luddhā dhanaṁ sannicayaṁ karonti,


pli: Bhiyyova kāme abhipatthayanti.


pli: Rājā pasayhappathaviṁ vijetvā,


pli: Sasāgarantaṁ mahimāvasanto;


pli: Oraṁ samuddassa atittarūpo,


pli: Pāraṁ samuddassapi patthayetha.


pli: Rājā ca aññe ca bahū manussā,


pli: Avītataṇhā maraṇaṁ upenti;


pli: Ūnāva hutvāna jahanti dehaṁ,


pli: Kāmehi lokamhi na hatthi titti.


pli: Kandanti naṁ ñātī pakiriya kese,


pli: Aho vatā no amarāti cāhu;


pli: Vatthena naṁ pārutaṁ nīharitvā,


pli: Citaṁ samodhāya tato ḍahanti.


pli: So ḍayhati sūlehi tujjamāno,


pli: Ekena vatthena pahāya bhoge;


pli: Na mīyamānassa bhavanti tāṇā,


pli: Ñātī ca mittā atha vā sahāyā.


pli: Dāyādakā tassa dhanaṁ haranti,


pli: Satto pana gacchati yena kammaṁ;


pli: Na mīyamānaṁ dhanamanveti kiñci,


pli: Puttā ca dārā ca dhanañca raṭṭhaṁ.


pli: Na dīghamāyuṁ labhate dhanena,


pli: Na cāpi vittena jaraṁ vihanti;


pli: Appaṁ hidaṁ jīvitamāhu dhīrā,


pli: Asassataṁ vippariṇāmadhammaṁ.


pli: Aḍḍhā daliddā ca phusanti phassaṁ,


pli: Bālo ca dhīro ca tatheva phuṭṭho;


pli: Bālo hi bālyā vadhitova seti,


pli: Dhīro ca no vedhati phassaphuṭṭho.


pli: Tasmā hi paññāva dhanena seyyā,


pli: Yāya vosānamidhādhigacchati;


pli: Abyositattā hi bhavābhavesu,


pli: Pāpāni kammāni karoti mohā.


pli: Upeti gabbhañca parañca lokaṁ,


pli: Saṁsāramāpajja paramparāya;


pli: Tassappapañño abhisaddahanto,


pli: Upeti gabbhañca parañca lokaṁ.


pli: Coro yathā sandhimukhe gahīto,


pli: Sakammunā haññati pāpadhammo;


pli: Evaṁ pajā pecca paramhi loke,


pli: Sakammunā haññati pāpadhammo.


pli: Kāmā hi citrā madhurā manoramā,


pli: Virūparūpena mathenti cittaṁ;


pli: Ādīnavaṁ kāmaguṇesu disvā,


pli: Tasmā ahaṁ pabbajitomhi rāja.


pli: Dumapphalānīva patanti māṇavā,


pli: Daharā ca vuḍḍhā ca sarīrabhedā;


pli: Etampi disvā pabbajitomhi rāja,


pli: Apaṇṇakaṁ sāmaññameva seyyo.


pli: Saddhāyāhaṁ pabbajito,


pli: upeto jinasāsane;


pli: Avañjhā mayhaṁ pabbajjā,


pli: anaṇo bhuñjāmi bhojanaṁ.


pli: Kāme ādittato disvā,


pli: Jātarūpāni satthato;


pli: Gabbhavokkantito dukkhaṁ,


pli: Nirayesu mahabbhayaṁ.


pli: Etamādīnavaṁ ñatvā,


pli: saṁvegaṁ alabhiṁ tadā;


pli: Sohaṁ viddho tadā santo,


pli: sampatto āsavakkhayaṁ.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajito,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo”ti.


pli: … Raṭṭhapālo thero ….


title_pli: Theragāthā 16.5 Vīsatinipāta

pli: Theragāthā 16.5


pli: Vīsatinipāta


pli: Paṭhamavagga


pli: Mālukyaputtattheragāthā


pli: “Rūpaṁ disvā sati muṭṭhā,


pli: Piyaṁ nimittaṁ manasi karoto;


pli: Sārattacitto vedeti,


pli: Tañca ajjhosa tiṭṭhati.


pli: Tassa vaḍḍhanti vedanā,


pli: anekā rūpasambhavā;


pli: Abhijjhā ca vihesā ca,


pli: cittamassūpahaññati;


pli: Evamācinato dukkhaṁ,


pli: ārā nibbāna vuccati.


pli: Saddaṁ sutvā sati muṭṭhā,


pli: anekā saddasambhavā;


pli: Gandhaṁ ghatvā sati muṭṭhā,


pli: anekā gandhasambhavā;


pli: Rasaṁ bhotvā sati muṭṭhā,


pli: anekā rasasambhavā;


pli: Phassaṁ phussa sati muṭṭhā,


pli: anekā phassasambhavā;


pli: Dhammaṁ ñatvā sati muṭṭhā,


pli: Piyaṁ nimittaṁ manasi karoto;


pli: Sārattacitto vedeti,


pli: Tañca ajjhosa tiṭṭhati.


pli: Tassa vaḍḍhanti vedanā,


pli: anekā dhammasambhavā;


pli: Abhijjhā ca vihesā ca,


pli: cittamassūpahaññati;


pli: Evamācinato dukkhaṁ,


pli: ārā nibbāna vuccati.


pli: Na so rajjati rūpesu,


pli: rūpaṁ disvā patissato;


pli: Virattacitto vedeti,


pli: tañca nājjhosa tiṭṭhati.


pli: Yathāssa passato rūpaṁ,


pli: sevato cāpi vedanaṁ;


pli: Khīyati nopacīyati,


pli: evaṁ so caratī sato;


pli: Evaṁ apacinato dukkhaṁ,


pli: santike nibbāna vuccati.


pli: Na so rajjati saddesu,


pli: saddaṁ sutvā patissato;


pli: Yathāssa suṇato saddaṁ,


pli: Na so rajjati gandhesu,


pli: gandhaṁ ghatvā patissato;


pli: Yathāssa ghāyato gandhaṁ,


pli: Na so rajjati rasesu,


pli: rasaṁ bhotvā patissato;


pli: Yathāssa sāyarato rasaṁ,


pli: Na so rajjati phassesu,


pli: phassaṁ phussa patissato;


pli: Virattacitto vedeti,


pli: tañca nājjhosa tiṭṭhati.


pli: Yathāssa phusato phassaṁ,


pli: sevato cāpi vedanaṁ;


pli: Khīyati nopacīyati,


pli: evaṁ so caratī sato;


pli: Evaṁ apacinato dukkhaṁ,


pli: santike nibbāna vuccati.


pli: Na so rajjati dhammesu,


pli: dhammaṁ ñatvā patissato;


pli: Yathāssa vijānato dhammaṁ,


pli: santike nibbāna vuccati”.


pli: … Mālukyaputto thero ….


title_pli: Theragāthā 16.6 Vīsatinipāta

pli: Theragāthā 16.6


pli: Vīsatinipāta


pli: Paṭhamavagga


pli: Selattheragāthā


pli: “Paripuṇṇakāyo suruci,


pli: Sujāto cārudassano;


pli: Suvaṇṇavaṇṇosi bhagavā,


pli: Susukkadāṭhosi vīriyavā.


pli: Narassa hi sujātassa,


pli: ye bhavanti viyañjanā;


pli: Sabbe te tava kāyasmiṁ,


pli: mahāpurisalakkhaṇā.


pli: Pasannanetto sumukho,


pli: brahā uju patāpavā;


pli: Majjhe samaṇasaṅghassa,


pli: ādiccova virocasi.


pli: Kalyāṇadassano bhikkhu,


pli: kañcanasannibhattaco;


pli: Kiṁ te samaṇabhāvena,


pli: evaṁ uttamavaṇṇino.


pli: Rājā arahasi bhavituṁ,


pli: cakkavattī rathesabho;


pli: Cāturanto vijitāvī,


pli: jambusaṇḍassa issaro.


pli: Khattiyā bhogī rājāno,


pli: anuyantā bhavanti te;


pli: Rājābhirājā manujindo,


pli: rajjaṁ kārehi gotama”.


pli: “Rājāhamasmi sela,


pli: (selāti bhagavā)


pli: Dhammarājā anuttaro;


pli: Dhammena cakkaṁ vattemi,


pli: Cakkaṁ appaṭivattiyaṁ”.


pli: “Sambuddho paṭijānāsi,


pli: (iti selo brāhmaṇo)


pli: ‘Dhammena cakkaṁ vattemi’,


pli: Iti bhāsatha gotama.


pli: Ko nu senāpati bhoto,


pli: sāvako satthuranvayo;


pli: Ko tetamanuvatteti,


pli: dhammacakkaṁ pavattitaṁ”.


pli: “Mayā pavattitaṁ cakkaṁ,


pli: Dhammacakkaṁ anuttaraṁ;


pli: Sāriputto anuvatteti,


pli: Anujāto tathāgataṁ.


pli: Abhiññeyyaṁ abhiññātaṁ,


pli: bhāvetabbañca bhāvitaṁ;


pli: Pahātabbaṁ pahīnaṁ me,


pli: tasmā buddhosmi brāhmaṇa.


pli: Vinayassu mayi kaṅkhaṁ,


pli: adhimuccassu brāhmaṇa;


pli: Dullabhaṁ dassanaṁ hoti,


pli: sambuddhānaṁ abhiṇhaso.


pli: Yesaṁ ve dullabho loke,


pli: pātubhāvo abhiṇhaso;


pli: Sohaṁ brāhmaṇa buddhosmi,


pli: sallakatto anuttaro.


pli: Brahmabhūto atitulo,


pli: mārasenappamaddano;


pli: Sabbāmitte vase katvā,


pli: modāmi akutobhayo”.


pli: “Idaṁ bhonto nisāmetha,


pli: yathā bhāsati cakkhumā;


pli: Sallakatto mahāvīro,


pli: sīhova nadatī vane.


pli: Brahmabhūtaṁ atitulaṁ,


pli: mārasenappamaddanaṁ;


pli: Ko disvā nappasīdeyya,


pli: api kaṇhābhijātiko.


pli: Yo maṁ icchati anvetu,


pli: yo vā nicchati gacchatu;


pli: Idhāhaṁ pabbajissāmi,


pli: varapaññassa santike”.


pli: “Etañce ruccati bhoto,


pli: sammāsambuddhasāsanaṁ;


pli: Mayampi pabbajissāma,


pli: “Brāhmaṇā tisatā ime,


pli: yācanti pañjalīkatā;


pli: ‘Brahmacariyaṁ carissāma,


pli: bhagavā tava santike’”.


pli: “Svākkhātaṁ brahmacariyaṁ,


pli: (selāti bhagavā)


pli: Sandiṭṭhikamakālikaṁ;


pli: Yattha amoghā pabbajjā,


pli: Appamattassa sikkhato”.


pli: “Yaṁ taṁ saraṇamāgamha,


pli: ito aṭṭhame cakkhuma;


pli: Sattarattena bhagavā,


pli: dantāmha tava sāsane.


pli: Tuvaṁ buddho tuvaṁ satthā,


pli: tuvaṁ mārābhibhū muni;


pli: Tuvaṁ anusaye chetvā,


pli: tiṇṇo tāresimaṁ pajaṁ.


pli: Upadhī te samatikkantā,


pli: āsavā te padālitā;


pli: Sīhova anupādāno,


pli: pahīnabhayabheravo.


pli: Bhikkhavo tisatā ime,


pli: tiṭṭhanti pañjalīkatā;


pli: Pāde vīra pasārehi,


pli: nāgā vandantu satthuno”ti.


pli: … Selo thero ….


title_pli: Theragāthā 16.7 Vīsatinipāta

pli: Theragāthā 16.7


pli: Vīsatinipāta


pli: Paṭhamavagga


pli: Kāḷigodhāputtabhaddiyattheragāthā


pli: “Yātaṁ me hatthigīvāya,


pli: sukhumā vatthā padhāritā;


pli: Sālīnaṁ odano bhutto,


pli: sucimaṁsūpasecano.


pli: Sojja bhaddo sātatiko,


pli: uñchāpattāgate rato;


pli: Jhāyati anupādāno,


pli: putto godhāya bhaddiyo.


pli: Paṁsukūlī sātatiko,


pli: Piṇḍapātī sātatiko,


pli: pe …


pli: Tecīvarī sātatiko,


pli: Sapadānacārī sātatiko,


pli: Ekāsanī sātatiko,


pli: Pattapiṇḍī sātatiko,


pli: Khalupacchābhattī sātatiko,


pli: Āraññiko sātatiko,


pli: Rukkhamūliko sātatiko,


pli: Abbhokāsī sātatiko,


pli: Sosāniko sātatiko,


pli: Yathāsanthatiko sātatiko,


pli: Nesajjiko sātatiko,


pli: Appiccho sātatiko,


pli: Santuṭṭho sātatiko,


pli: Pavivitto sātatiko,


pli: Asaṁsaṭṭho sātatiko,


pli: Āraddhavīriyo sātatiko,


pli: pe …


pli: Hitvā satapalaṁ kaṁsaṁ,


pli: sovaṇṇaṁ satarājikaṁ;


pli: Aggahiṁ mattikāpattaṁ,


pli: idaṁ dutiyābhisecanaṁ.


pli: Ucce maṇḍalipākāre,


pli: daḷhamaṭṭālakoṭṭhake;


pli: Rakkhito khaggahatthehi,


pli: uttasaṁ vihariṁ pure.


pli: Sojja bhaddo anutrāsī,


pli: pahīnabhayabheravo;


pli: Jhāyati vanamoggayha,


pli: putto godhāya bhaddiyo.


pli: Sīlakkhandhe patiṭṭhāya,


pli: satiṁ paññañca bhāvayaṁ;


pli: Pāpuṇiṁ anupubbena,


pli: sabbasaṁyojanakkhayan”ti.


pli: … Bhaddiyo kāḷigodhāya putto thero ….


title_pli: Theragāthā 16.8 Vīsatinipāta

pli: Theragāthā 16.8


pli: Vīsatinipāta


pli: Paṭhamavagga


pli: Aṅgulimālattheragāthā


pli: “Gacchaṁ vadesi samaṇaṭṭhitomhi,


pli: Mamañca brūsi ṭhitamaṭṭhitoti;


pli: Pucchāmi taṁ samaṇa etamatthaṁ,


pli: ‘Kathaṁ ṭhito tvaṁ ahamaṭṭhitomhi’”.


pli: “Ṭhito ahaṁ aṅgulimāla sabbadā,


pli: Sabbesu bhūtesu nidhāya daṇḍaṁ;


pli: Tuvañca pāṇesu asaññatosi,


pli: Tasmā ṭhitohaṁ tuvamaṭṭhitosi”.


pli: “Cirassaṁ vata me mahito mahesī,


pli: Mahāvanaṁ samaṇo paccapādi;


pli: Sohaṁ cajissāmi sahassapāpaṁ,


pli: Sutvāna gāthaṁ tava dhammayuttaṁ”.


pli: Icceva coro asimāvudhañca,


pli: Sobbhe papāte narake anvakāsi;


pli: Avandi coro sugatassa pāde,


pli: Tattheva pabbajjamayāci buddhaṁ.


pli: Buddho ca kho kāruṇiko mahesi,


pli: Yo satthā lokassa sadevakassa;


pli: “Tamehi bhikkhū”ti tadā avoca,


pli: Eseva tassa ahu bhikkhubhāvo.


pli: “Yo ca pubbe pamajjitvā,


pli: pacchā so nappamajjati;


pli: Somaṁ lokaṁ pabhāseti,


pli: abbhā muttova candimā.


pli: Yassa pāpaṁ kataṁ kammaṁ,


pli: kusalena pidhīyati;


pli: Yo have daharo bhikkhu,


pli: yuñjati buddhasāsane;


pli: Disāpi me dhammakathaṁ suṇantu,


pli: Disāpi me yuñjantu buddhasāsane;


pli: Disāpi me te manuje bhajantu,


pli: Ye dhammamevādapayanti santo.


pli: Disā hi me khantivādānaṁ,


pli: avirodhappasaṁsinaṁ;


pli: Suṇantu dhammaṁ kālena,


pli: tañca anuvidhīyantu.


pli: Na hi jātu so mamaṁ hiṁse,


pli: aññaṁ vā pana kiñcanaṁ;


pli: Pappuyya paramaṁ santiṁ,


pli: rakkheyya tasathāvare.


pli: Udakañhi nayanti nettikā,


pli: Usukārā namayanti tejanaṁ;


pli: Dāruṁ namayanti tacchakā,


pli: Attānaṁ damayanti paṇḍitā.


pli: Daṇḍeneke damayanti,


pli: aṅkusebhi kasāhi ca;


pli: Adaṇḍena asatthena,


pli: ahaṁ dantomhi tādinā.


pli: ‘Ahiṁsako’ti me nāmaṁ,


pli: hiṁsakassa pure sato;


pli: Ajjāhaṁ saccanāmomhi,


pli: na naṁ hiṁsāmi kiñcanaṁ.


pli: Coro ahaṁ pure āsiṁ,


pli: aṅgulimāloti vissuto;


pli: Vuyhamāno mahoghena,


pli: buddhaṁ saraṇamāgamaṁ.


pli: Lohitapāṇi pure āsiṁ,


pli: Saraṇagamanaṁ passa,


pli: bhavanetti samūhatā.


pli: Tādisaṁ kammaṁ katvāna,


pli: bahuṁ duggatigāminaṁ;


pli: Phuṭṭho kammavipākena,


pli: anaṇo bhuñjāmi bhojanaṁ.


pli: Pamādamanuyuñjanti,


pli: bālā dummedhino janā;


pli: Appamādañca medhāvī,


pli: dhanaṁ seṭṭhaṁva rakkhati.


pli: Mā pamādamanuyuñjetha,


pli: mā kāmaratisanthavaṁ;


pli: Appamatto hi jhāyanto,


pli: pappoti paramaṁ sukhaṁ.


pli: Svāgataṁ nāpagataṁ,


pli: netaṁ dummantitaṁ mama;


pli: Savibhattesu dhammesu,


pli: yaṁ seṭṭhaṁ tadupāgamaṁ.


pli: Tisso vijjā anuppattā,


pli: kataṁ buddhassa sāsanaṁ.


pli: Araññe rukkhamūle vā,


pli: pabbatesu guhāsu vā;


pli: Tattha tattheva aṭṭhāsiṁ,


pli: ubbiggamanaso tadā.


pli: Sukhaṁ sayāmi ṭhāyāmi,


pli: sukhaṁ kappemi jīvitaṁ;


pli: Ahatthapāso mārassa,


pli: aho satthānukampito.


pli: Brahmajacco pure āsiṁ,


pli: udicco ubhato ahu;


pli: Sojja putto sugatassa,


pli: dhammarājassa satthuno.


pli: Vītataṇho anādāno,


pli: guttadvāro susaṁvuto;


pli: Aghamūlaṁ vadhitvāna,


pli: patto me āsavakkhayo.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā”ti.


pli: … Aṅgulimālo thero ….


title_pli: Theragāthā 16.9 Vīsatinipāta

pli: Theragāthā 16.9


pli: Vīsatinipāta


pli: Paṭhamavagga


pli: Anuruddhattheragāthā


pli: “Pahāya mātāpitaro,


pli: bhaginī ñātibhātaro;


pli: Pañca kāmaguṇe hitvā,


pli: anuruddhova jhāyati.


pli: Sameto naccagītehi,


pli: sammatāḷappabodhano;


pli: Na tena suddhimajjhagaṁ,


pli: mārassa visaye rato.


pli: Etañca samatikkamma,


pli: rato buddhassa sāsane;


pli: Sabboghaṁ samatikkamma,


pli: Rūpā saddā rasā gandhā,


pli: phoṭṭhabbā ca manoramā;


pli: Ete ca samatikkamma,


pli: Piṇḍapātamatikkanto,


pli: eko adutiyo muni;


pli: Esati paṁsukūlāni,


pli: anuruddho anāsavo.


pli: Vicinī aggahī dhovi,


pli: rajayī dhārayī muni;


pli: Paṁsukūlāni matimā,


pli: Mahiccho ca asantuṭṭho,


pli: saṁsaṭṭho yo ca uddhato;


pli: Tassa dhammā ime honti,


pli: pāpakā saṅkilesikā.


pli: Sato ca hoti appiccho,


pli: santuṭṭho avighātavā;


pli: Pavivekarato vitto,


pli: niccamāraddhavīriyo.


pli: kusalā bodhipakkhikā;


pli: Anāsavo ca so hoti,


pli: iti vuttaṁ mahesinā.


pli: Mama saṅkappamaññāya,


pli: satthā loke anuttaro;


pli: Manomayena kāyena,


pli: iddhiyā upasaṅkami.


pli: Yadā me ahu saṅkappo,


pli: tato uttari desayi;


pli: Nippapañcarato buddho,


pli: nippapañcamadesayi.


pli: Tassāhaṁ dhammamaññāya,


pli: vihāsiṁ sāsane rato;


pli: Tisso vijjā anuppattā,


pli: kataṁ buddhassa sāsanaṁ.


pli: Pañcapaññāsavassāni,


pli: yato nesajjiko ahaṁ;


pli: Pañcavīsativassāni,


pli: yato middhaṁ samūhataṁ.


pli: Nāhu assāsapassāsā,


pli: ṭhitacittassa tādino;


pli: Anejo santimārabbha,


pli: cakkhumā parinibbuto.


pli: Asallīnena cittena,


pli: vedanaṁ ajjhavāsayi;


pli: Pajjotasseva nibbānaṁ,


pli: vimokkho cetaso ahu.


pli: Ete pacchimakā dāni,


pli: munino phassapañcamā;


pli: Nāññe dhammā bhavissanti,


pli: sambuddhe parinibbute.


pli: Natthi dāni punāvāso,


pli: devakāyasmi jālini;


pli: Vikkhīṇo jātisaṁsāro,


pli: natthi dāni punabbhavo.


pli: Yassa muhuttena sahassadhā,


pli: Loko saṁvidito sabrahmakappo;


pli: Vasī iddhiguṇe cutūpapāte,


pli: Kāle passati devatā sa bhikkhu.


pli: Annabhāro pure āsiṁ,


pli: daliddo ghāsahārako;


pli: Samaṇaṁ paṭipādesiṁ,


pli: upariṭṭhaṁ yasassinaṁ.


pli: Somhi sakyakule jāto,


pli: anuruddhoti maṁ vidū;


pli: Upeto naccagītehi,


pli: sammatāḷappabodhano.


pli: Athaddasāsiṁ sambuddhaṁ,


pli: satthāraṁ akutobhayaṁ;


pli: Tasmiṁ cittaṁ pasādetvā,


pli: pabbajiṁ anagāriyaṁ.


pli: Pubbenivāsaṁ jānāmi,


pli: yattha me vusitaṁ pure;


pli: Tāvatiṁsesu devesu,


pli: aṭṭhāsiṁ sakkajātiyā.


pli: Sattakkhattuṁ manussindo,


pli: ahaṁ rajjamakārayiṁ;


pli: Cāturanto vijitāvī,


pli: jambusaṇḍassa issaro;


pli: Adaṇḍena asatthena,


pli: dhammena anusāsayiṁ.


pli: Ito satta tato satta,


pli: saṁsārāni catuddasa;


pli: Nivāsamabhijānissaṁ,


pli: devaloke ṭhito tadā.


pli: Pañcaṅgike samādhimhi,


pli: sante ekodibhāvite;


pli: Paṭippassaddhiladdhamhi,


pli: dibbacakkhu visujjhi me.


pli: Cutūpapātaṁ jānāmi,


pli: sattānaṁ āgatiṁ gatiṁ;


pli: Itthabhāvaññathābhāvaṁ,


pli: jhāne pañcaṅgike ṭhito.


pli: Pariciṇṇo mayā satthā,


pli: … pe


pli: bhavanetti samūhatā.


pli: Vajjīnaṁ veḷuvagāme,


pli: ahaṁ jīvitasaṅkhayā;


pli: Heṭṭhato veḷugumbasmiṁ,


pli: nibbāyissaṁ anāsavo”ti.


pli: … Anuruddho thero ….


title_pli: Theragāthā 17.1 Tiṁsanipāta

pli: Theragāthā 17.1


pli: Tiṁsanipāta


pli: Paṭhamavagga


pli: Phussattheragāthā


pli: Pāsādike bahū disvā,


pli: bhāvitatte susaṁvute;


pli: Isi paṇḍarasagotto,


pli: apucchi phussasavhayaṁ.


pli: “Kiṁchandā kimadhippāyā,


pli: kimākappā bhavissare;


pli: Anāgatamhi kālamhi,


pli: taṁ me akkhāhi pucchito”.


pli: “Suṇohi vacanaṁ mayhaṁ,


pli: isipaṇḍarasavhaya;


pli: Sakkaccaṁ upadhārehi,


pli: ācikkhissāmyanāgataṁ.


pli: Kodhanā upanāhī ca,


pli: makkhī thambhī saṭhā bahū;


pli: Ussukī nānāvādā ca,


pli: bhavissanti anāgate.


pli: Aññātamānino dhamme,


pli: gambhīre tīragocarā;


pli: Lahukā agarū dhamme,


pli: aññamaññamagāravā.


pli: Bahū ādīnavā loke,


pli: uppajjissantyanāgate;


pli: Sudesitaṁ imaṁ dhammaṁ,


pli: kilesessanti dummatī.


pli: Guṇahīnāpi saṅghamhi,


pli: voharantā visāradā;


pli: Balavanto bhavissanti,


pli: mukharā assutāvino.


pli: Guṇavantopi saṅghamhi,


pli: voharantā yathātthato;


pli: Dubbalā te bhavissanti,


pli: hirīmanā anatthikā.


pli: Rajataṁ jātarūpañca,


pli: khettaṁ vatthumajeḷakaṁ;


pli: Dāsidāsañca dummedhā,


pli: sādiyissantyanāgate.


pli: Ujjhānasaññino bālā,


pli: sīlesu asamāhitā;


pli: Unnaḷā vicarissanti,


pli: kalahābhiratā magā.


pli: Uddhatā ca bhavissanti,


pli: nīlacīvarapārutā;


pli: Kuhā thaddhā lapā siṅgī,


pli: carissantyariyā viya.


pli: Telasaṇṭhehi kesehi,


pli: capalā añjanakkhikā;


pli: Rathiyāya gamissanti,


pli: dantavaṇṇikapārutā.


pli: Ajegucchaṁ vimuttehi,


pli: surattaṁ arahaddhajaṁ;


pli: Jigucchissanti kāsāvaṁ,


pli: odātesu samucchitā.


pli: Lābhakāmā bhavissanti,


pli: kusītā hīnavīriyā;


pli: Kicchantā vanapatthāni,


pli: gāmantesu vasissare.


pli: Ye ye lābhaṁ labhissanti,


pli: micchājīvaratā sadā;


pli: Te teva anusikkhantā,


pli: bhajissanti asaṁyatā.


pli: Ye ye alābhino lābhaṁ,


pli: na te pujjā bhavissare;


pli: Supesalepi te dhīre,


pli: sevissanti na te tadā.


pli: Milakkhurajanaṁ rattaṁ,


pli: garahantā sakaṁ dhajaṁ;


pli: Titthiyānaṁ dhajaṁ keci,


pli: dhārissantyavadātakaṁ.


pli: Agāravo ca kāsāve,


pli: tadā tesaṁ bhavissati;


pli: Paṭisaṅkhā ca kāsāve,


pli: bhikkhūnaṁ na bhavissati.


pli: Abhibhūtassa dukkhena,


pli: sallaviddhassa ruppato;


pli: Paṭisaṅkhā mahāghorā,


pli: nāgassāsi acintiyā.


pli: Chaddanto hi tadā disvā,


pli: surattaṁ arahaddhajaṁ;


pli: Tāvadeva bhaṇī gāthā,


pli: gajo atthopasaṁhitā.


pli: ‘Anikkasāvo kāsāvaṁ,


pli: yo vatthaṁ paridhassati;


pli: Apeto damasaccena,


pli: na so kāsāvamarahati.


pli: Yo ca vantakasāvassa,


pli: sīlesu susamāhito;


pli: Upeto damasaccena,


pli: sa ve kāsāvamarahati.


pli: Vipannasīlo dummedho,


pli: pākaṭo kāmakāriyo;


pli: Vibbhantacitto nissukko,


pli: Yo ca sīlena sampanno,


pli: vītarāgo samāhito;


pli: Odātamanasaṅkappo,


pli: Uddhato unnaḷo bālo,


pli: sīlaṁ yassa na vijjati;


pli: Odātakaṁ arahati,


pli: kāsāvaṁ kiṁ karissati.


pli: Bhikkhū ca bhikkhuniyo ca,


pli: duṭṭhacittā anādarā;


pli: Tādīnaṁ mettacittānaṁ,


pli: niggaṇhissantyanāgate.


pli: Sikkhāpentāpi therehi,


pli: bālā cīvaradhāraṇaṁ;


pli: Na suṇissanti dummedhā,


pli: pākaṭā kāmakāriyā.


pli: Te tathā sikkhitā bālā,


pli: aññamaññaṁ agāravā;


pli: Nādiyissantupajjhāye,


pli: khaḷuṅko viya sārathiṁ.


pli: Evaṁ anāgataddhānaṁ,


pli: paṭipatti bhavissati;


pli: Bhikkhūnaṁ bhikkhunīnañca,


pli: patte kālamhi pacchime.’


pli: Purā āgacchate etaṁ,


pli: anāgataṁ mahabbhayaṁ;


pli: Subbacā hotha sakhilā,


pli: aññamaññaṁ sagāravā.


pli: Mettacittā kāruṇikā,


pli: Hotha sīlesu saṁvutā;


pli: Āraddhavīriyā pahitattā,


pli: Niccaṁ daḷhaparakkamā.


pli: Pamādaṁ bhayato disvā,


pli: Appamādañca khemato;


pli: Bhāvethaṭṭhaṅgikaṁ maggaṁ,


pli: Phusantā amataṁ padan”ti.


pli: … Phusso thero ….


title_pli: Theragāthā 17.2 Tiṁsanipāta

pli: Theragāthā 17.2


pli: Tiṁsanipāta


pli: Paṭhamavagga


pli: Sāriputtattheragāthā


pli: “Yathācārī yathāsato satīmā,


pli: Yatasaṅkappajjhāyi appamatto;


pli: Ajjhattarato samāhitatto,


pli: Eko santusito tamāhu bhikkhuṁ.


pli: Allaṁ sukkhaṁ vā bhuñjanto,


pli: Na bāḷhaṁ suhito siyā;


pli: Ūnūdaro mitāhāro,


pli: Sato bhikkhu paribbaje.


pli: Cattāro pañca ālope,


pli: abhutvā udakaṁ pive;


pli: Alaṁ phāsuvihārāya,


pli: pahitattassa bhikkhuno.


pli: Kappiyaṁ tañce chādeti,


pli: cīvaraṁ idamatthikaṁ;


pli: Pallaṅkena nisinnassa,


pli: jaṇṇuke nābhivassati;


pli: Yo sukhaṁ dukkhato adda,


pli: dukkhamaddakkhi sallato;


pli: Ubhayantarena nāhosi,


pli: kena lokasmi kiṁ siyā.


pli: Mā me kadāci pāpiccho,


pli: kusīto hīnavīriyo;


pli: Appassuto anādaro,


pli: Bahussuto ca medhāvī,


pli: sīlesu susamāhito;


pli: Cetosamathamanuyutto,


pli: api muddhani tiṭṭhatu.


pli: Yo papañcamanuyutto,


pli: papañcābhirato mago;


pli: Virādhayī so nibbānaṁ,


pli: yogakkhemaṁ anuttaraṁ.


pli: Yo ca papañcaṁ hitvāna,


pli: nippapañcapathe rato;


pli: Ārādhayī so nibbānaṁ,


pli: Gāme vā yadi vāraññe,


pli: Ninne vā yadi vā thale;


pli: Yattha arahanto viharanti,


pli: Taṁ bhūmirāmaṇeyyakaṁ.


pli: Ramaṇīyāni araññāni,


pli: yattha na ramatī jano;


pli: Vītarāgā ramissanti,


pli: na te kāmagavesino.


pli: Nidhīnaṁva pavattāraṁ,


pli: yaṁ passe vajjadassinaṁ;


pli: Niggayhavādiṁ medhāviṁ,


pli: tādisaṁ paṇḍitaṁ bhaje;


pli: Tādisaṁ bhajamānassa,


pli: seyyo hoti na pāpiyo.


pli: Ovadeyyānusāseyya,


pli: asabbhā ca nivāraye;


pli: Satañhi so piyo hoti,


pli: asataṁ hoti appiyo.


pli: Aññassa bhagavā buddho,


pli: dhammaṁ desesi cakkhumā;


pli: Dhamme desiyamānamhi,


pli: sotamodhesimatthiko.


pli: Taṁ me amoghaṁ savanaṁ,


pli: vimuttomhi anāsavo.


pli: Neva pubbenivāsāya,


pli: napi dibbassa cakkhuno;


pli: Cetopariyāya iddhiyā,


pli: cutiyā upapattiyā;


pli: Sotadhātuvisuddhiyā,


pli: paṇidhī me na vijjati”.


pli: “Rukkhamūlaṁva nissāya,


pli: muṇḍo saṅghāṭipāruto;


pli: Paññāya uttamo thero,


pli: upatissova jhāyati.


pli: Avitakkaṁ samāpanno,


pli: sammāsambuddhasāvako;


pli: Ariyena tuṇhībhāvena,


pli: upeto hoti tāvade.


pli: Yathāpi pabbato selo,


pli: acalo suppatiṭṭhito;


pli: Evaṁ mohakkhayā bhikkhu,


pli: pabbatova na vedhati”.


pli: “Anaṅgaṇassa posassa,


pli: niccaṁ sucigavesino;


pli: Vālaggamattaṁ pāpassa,


pli: abbhamattaṁva khāyati.


pli: Nābhinandāmi maraṇaṁ,


pli: nābhinandāmi jīvitaṁ;


pli: Nikkhipissaṁ imaṁ kāyaṁ,


pli: sampajāno patissato.


pli: Kālañca paṭikaṅkhāmi,


pli: nibbisaṁ bhatako yathā”.


pli: “Ubhayena midaṁ maraṇameva,


pli: Nāmaraṇaṁ pacchā vā pure vā;


pli: Paṭipajjatha mā vinassatha,


pli: Khaṇo vo mā upaccagā.


pli: Nagaraṁ yathā paccantaṁ,


pli: guttaṁ santarabāhiraṁ;


pli: Evaṁ gopetha attānaṁ,


pli: khaṇo vo mā upaccagā;


pli: Khaṇātītā hi socanti,


pli: nirayamhi samappitā”.


pli: “Upasanto uparato,


pli: mantabhāṇī anuddhato;


pli: Dhunāti pāpake dhamme,


pli: dumapattaṁva māluto.


pli: Upasanto uparato,


pli: Appāsi pāpake dhamme,


pli: Upasanto anāyāso,


pli: vippasanno anāvilo;


pli: Kalyāṇasīlo medhāvī,


pli: dukkhassantakaro siyā”.


pli: “Na vissase ekatiyesu evaṁ,


pli: Agārisu pabbajitesu cāpi;


pli: Sādhūpi hutvā na asādhu honti,


pli: Asādhu hutvā puna sādhu honti.


pli: Kāmacchando ca byāpādo,


pli: thinamiddhañca bhikkhuno;


pli: Uddhaccaṁ vicikicchā ca,


pli: pañcete cittakelisā.


pli: Yassa sakkariyamānassa,


pli: asakkārena cūbhayaṁ;


pli: Samādhi na vikampati,


pli: appamādavihārino.


pli: Taṁ jhāyinaṁ sātatikaṁ,


pli: sukhumadiṭṭhivipassakaṁ;


pli: Upādānakkhayārāmaṁ,


pli: āhu sappuriso iti.


pli: Mahāsamuddo pathavī,


pli: pabbato anilopi ca;


pli: Upamāya na yujjanti,


pli: satthu varavimuttiyā.


pli: Cakkānuvattako thero,


pli: mahāñāṇī samāhito;


pli: Pathavāpaggisamāno,


pli: na rajjati na dussati.


pli: Paññāpāramitaṁ patto,


pli: mahābuddhi mahāmati;


pli: Ajaḷo jaḷasamāno,


pli: sadā carati nibbuto.


pli: Pariciṇṇo mayā satthā,


pli: bhavanetti samūhatā.


pli: Sampādethappamādena,


pli: esā me anusāsanī;


pli: Handāhaṁ parinibbissaṁ,


pli: vippamuttomhi sabbadhī”ti.


pli: … Sāriputto thero …


title_pli: Theragāthā 17.3 Tiṁsanipāta

pli: Theragāthā 17.3


pli: Tiṁsanipāta


pli: Paṭhamavagga


pli: Ānandattheragāthā


pli: “Pisuṇena ca kodhanena ca,


pli: Maccharinā ca vibhūtanandinā;


pli: Sakhitaṁ na kareyya paṇḍito,


pli: Pāpo kāpurisena saṅgamo.


pli: Saddhena ca pesalena ca,


pli: Paññavatā bahussutena ca;


pli: Sakhitaṁ kareyya paṇḍito,


pli: Bhaddo sappurisena saṅgamo.


pli: Passa cittakataṁ bimbaṁ,


pli: yassa natthi dhuvaṁ ṭhiti.


pli: vatthehi sobhati.


pli: Alattakakatā,


pli: no ca pāragavesino.


pli: Aṭṭhapadakatā,


pli: Añjanīva navā,


pli: Bahussuto cittakathī,


pli: buddhassa paricārako;


pli: Pannabhāro visaññutto,


pli: seyyaṁ kappeti gotamo.


pli: Khīṇāsavo visaññutto,


pli: saṅgātīto sunibbuto;


pli: Dhāreti antimaṁ dehaṁ,


pli: jātimaraṇapāragū.


pli: Yasmiṁ patiṭṭhitā dhammā,


pli: buddhassādiccabandhuno;


pli: Nibbānagamane magge,


pli: soyaṁ tiṭṭhati gotamo.


pli: Dvāsīti buddhato gaṇhiṁ,


pli: dve sahassāni bhikkhuto;


pli: Caturāsītisahassāni,


pli: ye me dhammā pavattino.


pli: Appassutāyaṁ puriso,


pli: balibaddova jīrati;


pli: Maṁsāni tassa vaḍḍhanti,


pli: paññā tassa na vaḍḍhati.


pli: Bahussuto appassutaṁ,


pli: yo sutenātimaññati;


pli: Andho padīpadhārova,


pli: tatheva paṭibhāti maṁ.


pli: Bahussutaṁ upāseyya,


pli: sutañca na vināsaye;


pli: Taṁ mūlaṁ brahmacariyassa,


pli: tasmā dhammadharo siyā.


pli: Pubbāparaññū atthaññū,


pli: niruttipadakovido;


pli: Suggahītañca gaṇhāti,


pli: atthañcopaparikkhati.


pli: Khantyā chandikato hoti,


pli: ussahitvā tuleti taṁ;


pli: Samaye so padahati,


pli: ajjhattaṁ susamāhito.


pli: Bahussutaṁ dhammadharaṁ,


pli: sappaññaṁ buddhasāvakaṁ;


pli: Dhammaviññāṇamākaṅkhaṁ,


pli: taṁ bhajetha tathāvidhaṁ.


pli: Bahussuto dhammadharo,


pli: kosārakkho mahesino;


pli: Cakkhu sabbassa lokassa,


pli: pūjanīyo bahussuto.


pli: Dhammārāmo dhammarato,


pli: dhammaṁ anuvicintayaṁ;


pli: Dhammaṁ anussaraṁ bhikkhu,


pli: saddhammā na parihāyati.


pli: Kāyamaccheragaruno,


pli: hiyyamāne anuṭṭhahe;


pli: Sarīrasukhagiddhassa,


pli: kuto samaṇaphāsutā.


pli: Na pakkhanti disā sabbā,


pli: dhammā na paṭibhanti maṁ;


pli: Gate kalyāṇamittamhi,


pli: andhakāraṁva khāyati.


pli: Abbhatītasahāyassa,


pli: atītagatasatthuno;


pli: Natthi etādisaṁ mittaṁ,


pli: yathā kāyagatā sati.


pli: Ye purāṇā atītā te,


pli: navehi na sameti me;


pli: Svajja ekova jhāyāmi,


pli: vassupetova pakkhimā”.


pli: “Dassanāya abhikkante,


pli: nānāverajjake bahū;


pli: Mā vārayittha sotāro,


pli: passantu samayo mamaṁ”.


pli: nānāverajjake puthu;


pli: Karoti satthā okāsaṁ,


pli: na nivāreti cakkhumā.


pli: Paṇṇavīsativassāni,


pli: sekhabhūtassa me sato;


pli: Na kāmasaññā uppajji,


pli: passa dhammasudhammataṁ.


pli: Na dosasaññā uppajji,


pli: bhagavantaṁ upaṭṭhahiṁ;


pli: Mettena kāyakammena,


pli: chāyāva anapāyinī.


pli: Mettena vacīkammena,


pli: Mettena manokammena,


pli: Buddhassa caṅkamantassa,


pli: piṭṭhito anucaṅkamiṁ;


pli: Dhamme desiyamānamhi,


pli: ñāṇaṁ me udapajjatha.


pli: Ahaṁ sakaraṇīyomhi,


pli: sekho appattamānaso;


pli: Satthu ca parinibbānaṁ,


pli: yo amhaṁ anukampako.


pli: Tadāsi yaṁ bhiṁsanakaṁ,


pli: tadāsi lomahaṁsanaṁ;


pli: Sabbākāravarūpete,


pli: sambuddhe parinibbute”.


pli: “Bahussuto dhammadharo,


pli: kosārakkho mahesino;


pli: Cakkhu sabbassa lokassa,


pli: ānando parinibbuto.


pli: Bahussuto dhammadharo,


pli: andhakāre tamonudo.


pli: Gatimanto satimanto,


pli: dhitimanto ca yo isi;


pli: Saddhammadhārako thero,


pli: ānando ratanākaro”.


pli: “Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: natthi dāni punabbhavo”ti.


pli: … Ānando thero …


pli: Tiṁsanipāto niṭṭhito.


pli: Tatruddānaṁ


pli: Phusso patisso ānando,


pli: tayotime pakittitā;


pli: Gāthāyo tattha saṅkhātā,


pli: sataṁ pañca ca uttarīti.


title_pli: Theragāthā 18.1 Cattālīsanipāta

pli: Theragāthā 18.1


pli: Cattālīsanipāta


pli: Paṭhamavagga


pli: Mahākassapattheragāthā


pli: “Na gaṇena purakkhato care,


pli: Vimano hoti samādhi dullabho;


pli: Nānājanasaṅgaho dukho,


pli: Iti disvāna gaṇaṁ na rocaye.


pli: Na kulāni upabbaje muni,


pli: So ussukko rasānugiddho,


pli: Atthaṁ riñcati yo sukhāvaho.


pli: Paṅkoti hi naṁ avedayuṁ,


pli: Yāyaṁ vandanapūjanā kulesu;


pli: Sukhumaṁ sallaṁ durubbahaṁ,


pli: Sakkāro kāpurisena dujjaho.


pli: Senāsanamhā oruyha,


pli: nagaraṁ piṇḍāya pāvisiṁ;


pli: Bhuñjantaṁ purisaṁ kuṭṭhiṁ,


pli: sakkaccaṁ taṁ upaṭṭhahiṁ.


pli: So me pakkena hatthena,


pli: ālopaṁ upanāmayi;


pli: Ālopaṁ pakkhipantassa,


pli: aṅguli cettha chijjatha.


pli: Kuṭṭamūlañca nissāya,


pli: ālopaṁ taṁ abhuñjisaṁ;


pli: Bhuñjamāne vā bhutte vā,


pli: jegucchaṁ me na vijjati.


pli: Uttiṭṭhapiṇḍo āhāro,


pli: pūtimuttañca osadhaṁ;


pli: Senāsanaṁ rukkhamūlaṁ,


pli: paṁsukūlañca cīvaraṁ;


pli: Yassete abhisambhutvā,


pli: sa ve cātuddiso naro.


pli: Yattha eke vihaññanti,


pli: āruhantā siluccayaṁ;


pli: Tassa buddhassa dāyādo,


pli: sampajāno patissato;


pli: Iddhibalenupatthaddho,


pli: kassapo abhirūhati.


pli: Piṇḍapātapaṭikkanto,


pli: selamāruyha kassapo;


pli: Jhāyati anupādāno,


pli: pahīnabhayabheravo.


pli: ḍayhamānesu nibbuto.


pli: katakicco anāsavo.


pli: Karerimālāvitatā,


pli: bhūmibhāgā manoramā;


pli: Kuñjarābhirudā rammā,


pli: te selā ramayanti maṁ.


pli: Nīlabbhavaṇṇā rucirā,


pli: vārisītā sucindharā;


pli: Indagopakasañchannā,


pli: Nīlabbhakūṭasadisā,


pli: kūṭāgāravarūpamā;


pli: Vāraṇābhirudā rammā,


pli: Abhivuṭṭhā rammatalā,


pli: nagā isibhi sevitā;


pli: Abbhunnaditā sikhīhi,


pli: Alaṁ jhāyitukāmassa,


pli: pahitattassa me sato;


pli: Alaṁ me atthakāmassa,


pli: pahitattassa bhikkhuno.


pli: Alaṁ me phāsukāmassa,


pli: pahitattassa bhikkhuno;


pli: Alaṁ me yogakāmassa,


pli: pahitattassa tādino.


pli: Umāpupphena samānā,


pli: gaganāvabbhachāditā;


pli: Nānādijagaṇākiṇṇā,


pli: te selā ramayanti maṁ.


pli: Anākiṇṇā gahaṭṭhehi,


pli: migasaṅghanisevitā;


pli: Acchodikā puthusilā,


pli: gonaṅgulamigāyutā;


pli: Ambusevālasañchannā,


pli: Na pañcaṅgikena turiyena,


pli: Rati me hoti tādisī;


pli: Yathā ekaggacittassa,


pli: Sammā dhammaṁ vipassato.


pli: Kammaṁ bahukaṁ na kāraye,


pli: Parivajjeyya janaṁ na uyyame;


pli: Ussukko so rasānugiddho,


pli: Atthaṁ riñcati yo sukhāvaho.


pli: Parivajjeyya anattaneyyametaṁ;


pli: Kicchati kāyo kilamati,


pli: Dukkhito so samathaṁ na vindati.


pli: Oṭṭhappahatamattena,


pli: attānampi na passati;


pli: Patthaddhagīvo carati,


pli: ahaṁ seyyoti maññati.


pli: Aseyyo seyyasamānaṁ,


pli: bālo maññati attānaṁ;


pli: Na taṁ viññū pasaṁsanti,


pli: patthaddhamānasaṁ naraṁ.


pli: Yo ca seyyohamasmīti,


pli: nāhaṁ seyyoti vā pana;


pli: Hīno taṁsadiso vāti,


pli: vidhāsu na vikampati.


pli: Paññavantaṁ tathā tādiṁ,


pli: sīlesu susamāhitaṁ;


pli: Cetosamathamanuttaṁ,


pli: tañce viññū pasaṁsare.


pli: Yassa sabrahmacārīsu,


pli: gāravo nūpalabbhati;


pli: Ārakā hoti saddhammā,


pli: nabhato puthavī yathā.


pli: Yesañca hiriottappaṁ,


pli: sadā sammā upaṭṭhitaṁ;


pli: Virūḷhabrahmacariyā te,


pli: tesaṁ khīṇā punabbhavā.


pli: Uddhato capalo bhikkhu,


pli: paṁsukūlena pāruto;


pli: Kapīva sīhacammena,


pli: na so tenupasobhati.


pli: Anuddhato acapalo,


pli: nipako saṁvutindriyo;


pli: Sobhati paṁsukūlena,


pli: sīhova girigabbhare.


pli: Ete sambahulā devā,


pli: iddhimanto yasassino;


pli: Dasadevasahassāni,


pli: sabbe te brahmakāyikā.


pli: Dhammasenāpatiṁ vīraṁ,


pli: mahājhāyiṁ samāhitaṁ;


pli: Sāriputtaṁ namassantā,


pli: tiṭṭhanti pañjalīkatā.


pli: ‘Namo te purisājañña,


pli: namo te purisuttama;


pli: Yassa te nābhijānāma,


pli: yampi nissāya jhāyati.


pli: Accheraṁ vata buddhānaṁ,


pli: gambhīro gocaro sako;


pli: Ye mayaṁ nābhijānāma,


pli: vālavedhisamāgatā’.


pli: Taṁ tathā devakāyehi,


pli: pūjitaṁ pūjanārahaṁ;


pli: Sāriputtaṁ tadā disvā,


pli: kappinassa sitaṁ ahu.


pli: Yāvatā buddhakhettamhi,


pli: ṭhapayitvā mahāmuniṁ;


pli: Dhutaguṇe visiṭṭhohaṁ,


pli: sadiso me na vijjati.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: natthi dāni punabbhavo.


pli: Na cīvare na sayane,


pli: bhojane nupalimpati;


pli: Gotamo anappameyyo,


pli: muḷālapupphaṁ vimalaṁva;


pli: Ambunā nekkhammaninno,


pli: tibhavābhinissaṭo.


pli: Satipaṭṭhānagīvo so,


pli: saddhāhattho mahāmuni;


pli: Paññāsīso mahāñāṇī,


pli: sadā carati nibbuto”ti.


pli: … Mahākassapo thero …


pli: Cattālīsanipāto niṭṭhito.


pli: Tatruddānaṁ


pli: Cattālīsanipātamhi,


pli: mahākassapasavhayo;


pli: Ekova thero gāthāyo,


pli: cattālīsa duvepi cāti.


title_pli: Theragāthā 19.1 Paññāsanipāta

pli: Theragāthā 19.1


pli: Paññāsanipāta


pli: Paṭhamavagga


pli: Tālapuṭattheragāthā


pli: “Kadā nuhaṁ pabbatakandarāsu,


pli: Ekākiyo addutiyo vihassaṁ;


pli: Aniccato sabbabhavaṁ vipassaṁ,


pli: Taṁ me idaṁ taṁ nu kadā bhavissati.


pli: Kadā nuhaṁ bhinnapaṭandharo muni,


pli: Kāsāvavattho amamo nirāso;


pli: Rāgañca dosañca tatheva mohaṁ,


pli: Hantvā sukhī pavanagato vihassaṁ.


pli: Kadā aniccaṁ vadharoganīḷaṁ,


pli: Kāyaṁ imaṁ maccujarāyupaddutaṁ;


pli: Vipassamāno vītabhayo vihassaṁ,


pli: Eko vane taṁ nu kadā bhavissati.


pli: Kadā nuhaṁ bhayajananiṁ dukhāvahaṁ,


pli: Taṇhālataṁ bahuvidhānuvattaniṁ;


pli: Paññāmayaṁ tikhiṇamasiṁ gahetvā,


pli: Chetvā vase tampi kadā bhavissati.


pli: Kadā nu paññāmayamuggatejaṁ,


pli: Satthaṁ isīnaṁ sahasādiyitvā;


pli: Māraṁ sasenaṁ sahasā bhañjissaṁ,


pli: Sīhāsane taṁ nu kadā bhavissati.


pli: Kadā nuhaṁ sabbhi samāgamesu,


pli: Diṭṭho bhave dhammagarūhi tādibhi;


pli: Yāthāvadassīhi jitindriyehi,


pli: Padhāniyo taṁ nu kadā bhavissati.


pli: Kadā nu maṁ tandi khudā pipāsā,


pli: Vātātapā kīṭasarīsapā vā;


pli: Na bādhayissanti na taṁ giribbaje,


pli: Atthatthiyaṁ taṁ nu kadā bhavissati.


pli: Kadā nu kho yaṁ viditaṁ mahesinā,


pli: Cattāri saccāni sududdasāni;


pli: Samāhitatto satimā agacchaṁ,


pli: Paññāya taṁ taṁ nu kadā bhavissati.


pli: Kadā nu rūpe amite ca sadde,


pli: Gandhe rase phusitabbe ca dhamme;


pli: Ādittatohaṁ samathehi yutto,


pli: Paññāya dacchaṁ tadidaṁ kadā me.


pli: Kadā nuhaṁ dubbacanena vutto,


pli: Tato nimittaṁ vimano na hessaṁ;


pli: Atho pasatthopi tato nimittaṁ,


pli: Tuṭṭho na hessaṁ tadidaṁ kadā me.


pli: Kadā nu kaṭṭhe ca tiṇe latā ca,


pli: Khandhe imehaṁ amite ca dhamme;


pli: Ajjhattikāneva ca bāhirāni ca,


pli: Samaṁ tuleyyaṁ tadidaṁ kadā me.


pli: Kadā nu maṁ pāvusakālamegho,


pli: Navena toyena sacīvaraṁ vane;


pli: Isippayātamhi pathe vajantaṁ,


pli: Ovassate taṁ nu kadā bhavissati.


pli: Kadā mayūrassa sikhaṇḍino vane,


pli: Dijassa sutvā girigabbhare rutaṁ;


pli: Paccuṭṭhahitvā amatassa pattiyā,


pli: Sañcintaye taṁ nu kadā bhavissati.


pli: Kadā nu gaṅgaṁ yamunaṁ sarassatiṁ,


pli: Pātālakhittaṁ vaḷavāmukhañca;


pli: Asajjamāno patareyyamiddhiyā,


pli: Vibhiṁsanaṁ taṁ nu kadā bhavissati.


pli: Kadā nu nāgova asaṅgacārī,


pli: Padālaye kāmaguṇesu chandaṁ;


pli: Nibbajjayaṁ sabbasubhaṁ nimittaṁ,


pli: Jhāne yuto taṁ nu kadā bhavissati.


pli: Kadā iṇaṭṭova daliddako nidhiṁ,


pli: Ārādhayitvā dhanikehi pīḷito;


pli: Tuṭṭho bhavissaṁ adhigamma sāsanaṁ,


pli: Mahesino taṁ nu kadā bhavissati.


pli: Bahūni vassāni tayāmhi yācito,


pli: ‘Agāravāsena alaṁ nu te idaṁ’;


pli: Taṁ dāni maṁ pabbajitaṁ samānaṁ,


pli: Kiṅkāraṇā citta tuvaṁ na yuñjasi.


pli: Nanu ahaṁ citta tayāmhi yācito,


pli: ‘Giribbaje citrachadā vihaṅgamā’;


pli: Mahindaghosatthanitābhigajjino,


pli: Te taṁ ramessanti vanamhi jhāyinaṁ.


pli: Kulamhi mitte ca piye ca ñātake,


pli: Khiḍḍāratiṁ kāmaguṇañca loke;


pli: Sabbaṁ pahāya imamajjhupāgato,


pli: Athopi tvaṁ citta na mayha tussasi.


pli: Mameva etaṁ na hi tvaṁ paresaṁ,


pli: Sannāhakāle paridevitena kiṁ;


pli: Sabbaṁ idaṁ calamiti pekkhamāno,


pli: Abhinikkhamiṁ amatapadaṁ jigīsaṁ.


pli: Suyuttavādī dvipadānamuttamo,


pli: Mahābhisakko naradammasārathi;


pli: ‘Cittaṁ calaṁ makkaṭasannibhaṁ iti,


pli: Avītarāgena sudunnivārayaṁ’.


pli: Kāmā hi citrā madhurā manoramā,


pli: Aviddasū yattha sitā puthujjanā;


pli: Te dukkhamicchanti punabbhavesino,


pli: Cittena nītā niraye nirākatā.


pli: ‘Mayūrakoñcābhirutamhi kānane,


pli: Dīpīhi byagghehi purakkhato vasaṁ;


pli: Kāye apekkhaṁ jaha mā virādhaya’,


pli: Itissu maṁ citta pure niyuñjasi.


pli: ‘Bhāvehi jhānāni ca indriyāni ca,


pli: Balāni bojjhaṅgasamādhibhāvanā;


pli: Tisso ca vijjā phusa buddhasāsane’,


pli: ‘Bhāvehi maggaṁ amatassa pattiyā,


pli: Niyyānikaṁ sabbadukhakkhayogadhaṁ;


pli: Aṭṭhaṅgikaṁ sabbakilesasodhanaṁ’,


pli: ‘Dukkhanti khandhe paṭipassa yoniso,


pli: Yato ca dukkhaṁ samudeti taṁ jaha;


pli: Idheva dukkhassa karohi antaṁ’,


pli: ‘Aniccaṁ dukkhanti vipassa yoniso,


pli: Suññaṁ anattāti aghaṁ vadhanti ca;


pli: Manovicāre uparundha cetaso’,


pli: ‘Muṇḍo virūpo abhisāpamāgato,


pli: Kapālahatthova kulesu bhikkhasu;


pli: Yuñjassu satthuvacane mahesino’,


pli: ‘Susaṁvutatto visikhantare caraṁ,


pli: Kulesu kāmesu asaṅgamānaso;


pli: Cando yathā dosinapuṇṇamāsiyā’,


pli: Itissu maṁ citta pure niyuñjasi.


pli: ‘Āraññiko hohi ca piṇḍapātiko,


pli: Sosāniko hohi ca paṁsukūliko;


pli: Nesajjiko hohi sadā dhute rato’,


pli: Ropetva rukkhāni yathā phalesī,


pli: Mūle taruṁ chettu tameva icchasi;


pli: Tathūpamaṁ cittamidaṁ karosi,


pli: Yaṁ maṁ aniccamhi cale niyuñjasi.


pli: Arūpa dūraṅgama ekacāri,


pli: Na te karissaṁ vacanaṁ idānihaṁ;


pli: Dukkhā hi kāmā kaṭukā mahabbhayā,


pli: Nibbānamevābhimano carissaṁ.


pli: Nāhaṁ alakkhyā ahirikkatāya vā,


pli: Na cittahetū na ca dūrakantanā;


pli: Ājīvahetū ca ahaṁ na nikkhamiṁ,


pli: Kato ca te citta paṭissavo mayā.


pli: ‘Appicchatā sappurisehi vaṇṇitā,


pli: Makkhappahānaṁ vupasamo dukhassa’;


pli: Itissu maṁ citta tadā niyuñjasi,


pli: Idāni tvaṁ gacchasi pubbaciṇṇaṁ.


pli: Taṇhā avijjā ca piyāpiyañca,


pli: Subhāni rūpāni sukhā ca vedanā;


pli: Manāpiyā kāmaguṇā ca vantā,


pli: Vante ahaṁ āvamituṁ na ussahe.


pli: Sabbattha te citta vaco kataṁ mayā,


pli: Bahūsu jātīsu na mesi kopito;


pli: Ajjhattasambhavo kataññutāya te,


pli: Dukkhe ciraṁ saṁsaritaṁ tayā kate.


pli: Tvaññeva no citta karosi brāhmaṇo,


pli: Tvaṁ khattiyo rājadasī karosi;


pli: Vessā ca suddā ca bhavāma ekadā,


pli: Devattanaṁ vāpi taveva vāhasā.


pli: Taveva hetū asurā bhavāmase,


pli: Tvaṁmūlakaṁ nerayikā bhavāmase;


pli: Atho tiracchānagatāpi ekadā,


pli: Petattanaṁ vāpi taveva vāhasā.


pli: Nanu dubbhissasi maṁ punappunaṁ,


pli: Muhuṁ muhuṁ cāraṇikaṁva dassayaṁ;


pli: Ummattakeneva mayā palobhasi,


pli: Kiñcāpi te citta virādhitaṁ mayā.


pli: Idaṁ pure cittamacāri cārikaṁ,


pli: Yenicchakaṁ yatthakāmaṁ yathāsukhaṁ;


pli: Tadajjahaṁ niggahessāmi yoniso,


pli: Hatthippabhinnaṁ viya aṅkusaggaho.


pli: Satthā ca me lokamimaṁ adhiṭṭhahi,


pli: Aniccato addhuvato asārato;


pli: Pakkhanda maṁ citta jinassa sāsane,


pli: Tārehi oghā mahatā suduttarā.


pli: Na te idaṁ citta yathā purāṇakaṁ,


pli: Nāhaṁ alaṁ tuyha vase nivattituṁ;


pli: Mahesino pabbajitomhi sāsane,


pli: Na mādisā honti vināsadhārino.


pli: Nagā samuddā saritā vasundharā,


pli: Disā catasso vidisā adho divā;


pli: Sabbe aniccā tibhavā upaddutā,


pli: Kuhiṁ gato citta sukhaṁ ramissasi.


pli: Dhitipparaṁ kiṁ mama citta kāhisi,


pli: Na te alaṁ citta vasānuvattako;


pli: Na jātu bhastaṁ ubhatomukhaṁ chupe,


pli: Dhiratthu pūraṁ nava sotasandaniṁ.


pli: Varāhaeṇeyyavigāḷhasevite,


pli: Pabbhārakuṭṭe pakateva sundare;


pli: Navambunā pāvusasitthakānane,


pli: Tahiṁ guhāgehagato ramissasi.


pli: Sunīlagīvā susikhā supekhunā,


pli: Sucittapattacchadanā vihaṅgamā;


pli: Sumañjughosatthanitābhigajjino,


pli: Te taṁ ramessanti vanamhi jhāyinaṁ.


pli: Vuṭṭhamhi deve caturaṅgule tiṇe,


pli: Sampupphite meghanibhamhi kānane;


pli: Nagantare viṭapisamo sayissaṁ,


pli: Taṁ me mudū hehiti tūlasannibhaṁ.


pli: Tathā tu kassāmi yathāpi issaro,


pli: Yaṁ labbhati tenapi hotu me alaṁ;


pli: Na tāhaṁ kassāmi yathā atandito,


pli: Biḷārabhastaṁva yathā sumadditaṁ.


pli: Viriyena taṁ mayha vasānayissaṁ,


pli: Gajaṁva mattaṁ kusalaṅkusaggaho.


pli: Tayā sudantena avaṭṭhitena hi,


pli: Hayena yoggācariyova ujjunā;


pli: Pahomi maggaṁ paṭipajjituṁ sivaṁ,


pli: Cittānurakkhīhi sadā nisevitaṁ.


pli: Ārammaṇe taṁ balasā nibandhisaṁ,


pli: Nāgaṁva thambhamhi daḷhāya rajjuyā;


pli: Taṁ me suguttaṁ satiyā subhāvitaṁ,


pli: Anissitaṁ sabbabhavesu hehisi.


pli: Paññāya chetvā vipathānusārinaṁ,


pli: Yogena niggayha pathe nivesiya;


pli: Disvā samudayaṁ vibhavañca sambhavaṁ,


pli: Dāyādako hehisi aggavādino.


pli: Catubbipallāsavasaṁ adhiṭṭhitaṁ,


pli: Gāmaṇḍalaṁva parinesi citta maṁ;


pli: Nanu saṁyojanabandhanacchidaṁ,


pli: Saṁsevase kāruṇikaṁ mahāmuniṁ.


pli: Migo yathā seri sucittakānane,


pli: Rammaṁ giriṁ pāvusaabbhamāliniṁ;


pli: Anākule tattha nage ramissaṁ,


pli: Asaṁsayaṁ citta parā bhavissasi.


pli: Ye tuyha chandena vasena vattino,


pli: Narā ca nārī ca anubhonti yaṁ sukhaṁ;


pli: Aviddasū māravasānuvattino,


pli: Bhavābhinandī tava citta sāvakā”ti.


pli: … Tālapuṭo thero …


pli: Paññāsanipāto niṭṭhito.


pli: Tatruddānaṁ


pli: Paññāsamhi nipātamhi,


pli: eko tālapuṭo suci;


pli: Gāthāyo tattha paññāsa,


pli: puna pañca ca uttarīti.


title_pli: Theragāthā 2.1 Dukanipāta

pli: Theragāthā 2.1


pli: Dukanipāta


pli: Paṭhamavagga


pli: Uttarattheragāthā


pli: “Natthi koci bhavo nicco,


pli: saṅkhārā vāpi sassatā;


pli: Uppajjanti ca te khandhā,


pli: cavanti aparāparaṁ.


pli: Etamādīnavaṁ ñatvā,


pli: bhavenamhi anatthiko;


pli: Nissaṭo sabbakāmehi,


pli: patto me āsavakkhayo”ti.


pli: Itthaṁ sudaṁ āyasmā uttaro thero gāthāyo abhāsitthāti.


title_pli: Theragāthā 2.10 Dukanipāta

pli: Theragāthā 2.10